ועדת הכלכלה, כנסת 20, פרוטוקול מספר 743, 2018-05-14 11:00

איתן כבל: שלום לכולם, גברתי מנהלת הוועדה, רשמת, דובר, חברותי וחבריי חברי הכנסת, שלום לכם, אדוני מנכ"ל רכבת ישראל, ברשותכם, הדיון היום הוא בנושא אחד אבל הוא מורכב משני דברים.

איתן כבל: אני לא רוצה לחלק את זה לשני חלקים.

איתן כבל: יש את ההצעה הדחופה לסדר היום שכותרתה: "עיכובים נוספים בקו הרכבת המהיר מתל אביב לירושלים" של חברי הכנסת יעל כהן-פארן, רחל עזריה ואורי מקלב, שנמצא כאן, ואאפשר לך לדבר ראשון כי אתה מנהל דיון בוועדה שלך.

איתן כבל: כבר ביקשנו מן הוועדה מבעוד מועד לקיים דיון בעניין הזה.

איתן כבל: סדר הדיון יהיה כדלקמן: אאפשר לחבר הכנסת מקלב לומר את הפתיח שלו, לחברתי חברת הכנסת רחל עזריה ולחברתי חברת הכנסת יעל כהן-פארן, אני אסכם, וגם אספתי חומר, יש לי הרבה מאוד שאלות.

עליזה לביא: מתי התקיים פה הדיון האחרון בנושא הזה?

איתן כבל: הוא התקיים מזמן.

איתן כבל: גברתי כמובן השתתפה, וכמדומני גם הייתה בסיור ביחד אתנו.

איתן כבל: יש שאלות מאוד ענייניות ומקצועיות.

איתן כבל: וכמובן הדבר הכי חשוב, ננסה לקבל תשובות, והפעם אני מקווה שגם מדויקות, לגבי התהליכים של רכבת ישראל בכלל ושל קו ירושלים–תל אביב.

איתן כבל: ועוד נקודה, יש כאן מישהו מעיריית ראשון לציון?

איתן כבל: ביקשתי בהזדמנות הזו להעלות את עניין קו הרכבת ראשון לציון–תל אביב, שגם לגביו נבקש הבהרות ותשובות.

איתן כבל: חברי חבר הכנסת מקלב, ממש בקצרה.

אורי מקלב: אני מודה לך ומתנצל בפני החברים, דחיתי ישיבה בחצי שעה כדי שאוכל להשתתף כאן בדיון על ההצעה לסדר היום.

אורי מקלב: אדוני היושב-ראש, אני חושב שחשוב מאוד שאתה עושה לא רק דיון אלא דיון עומק, כפי שאמרת עכשיו, ואמרת עוד לפני הדיון הזה.

אורי מקלב: טוב שנעשים הדברים עכשיו אבל אני סבור שיש הרגשה של החמצה ופספוס שלא התקיים דיון ציבורי בבעיות שהרכבת הייתה צריכה להתמודד איתן לפתיחת הקו הזה.

אורי מקלב: היום מתברר שהיו לא מעט בעיות, שיש לא מעט בעיות, ולא התקיים על זה דיון ציבורי.

אורי מקלב: אני אומר את זה לא כביקורת ולא מכיוון שיפוטי.

איתן כבל: אתה יכול להגיד גם כביקורת, זה בסדר גמור.

אורי מקלב: אני לא מרגיש שאני יכול להיות שיפוטי בעניין הזה.

אורי מקלב: יש בעיות מורכבות מאוד.

אורי מקלב: כולנו מצֵרים, כולנו היינו רוצים לראות שבפסח הזה וגם לאחרונה ביום ירושלים אנשים היו עולים לירושלים ברכבת.

אורי מקלב: כולנו מרגישים כאן הרגשת החמצה.

אורי מקלב: מאז שהעלינו את זה והצטרפתי לדיון- - -

איתן כבל: סליחה, מישהו ממשרד האוצר נמצא פה?

איתן כבל: לא שאלתי על אגף החשב הכללי אלא על אגף התקציבים.

עיסאווי פריג': אגף התקציבים בכלל סופר אותך?

איתן כבל: לא הגיע נציג.

איתן כבל: דרך אגב, אגף התקציבים בכל הנוגע לעבודה מול הוועדה הוא יותר מסביר.

לאה ורון: נרשם מר אליאס ומייד נברר מה קרה אתו.

לאה ורון: אתה נציג של החשב הכללי?

איתן כבל: אני שואל על אגף התקציבים.

איתן כבל: יכול להיות שהוא לא הוזמן.

לאה ורון: הוא הוזמן.

איתן כבל: אנחנו נברר את העניין הזה.

איתן כבל: מי נמצא כאן ממשרד התחבורה?

יעקב בליטשטיין: אני משנה למנכ"ל וסמנכ"ל תשתיות.

עקיבא רום: אני מנהל אגף רכבות.

איתן כבל: אני מבין שאתה החלפת את אמסלם.

אורי מקלב: אדוני היושב-ראש, היום אנחנו יודעים, אחרי שהיו שתי דחיות – בהתחלה דחייה של המועד בפסח ואחרי כן התברר שהדחייה תהיה ארוכה יותר והדברים לא ברורים – שיש שתי בעיות מרכזיות.

עליזה לביא: שתי דחיות?

עליזה לביא: היו הרבה יותר דחיות.

עליזה לביא: אתה נותן להם הנחות.

אורי מקלב: היו שתי בעיות מרכזיות, אחת פחות בשליטה שלנו, שהרכבת הייתה יכולה להתמודד איתה, מהמידע שהגיע אלינו, בבעיות המשפטיות הסבוכות שהיו בחשמול של הרכבת, בהתערבות של בג"ץ בסופו של דבר, שפגע באופן אמיתי גם בשלב של הביצוע וגם בשלב של קבלת ההחלטות.

אורי מקלב: אבל התברר עוד דבר, וקיבלנו את זה במענה לשאילתות שהעלו פה בכנסת לאחרונה, שיש בעיה, שדרישות הבטיחות למיניהן, גם של המשטרה וגם של כיבוי אש וגם של מגן דוד אדום, לא תוכננו ולא הובאו ולא שולבו מהשלבים הראשונים של התכנון.

אורי מקלב: כאשר דבר כזה קורה, אין ספק שבעיה קטנה אחרי כן מתרחבת להיות בעיה הרבה יותר גדולה.

אורי מקלב: אני לא יודע אם יש היום תורה כתובה.

אורי מקלב: אם היום מתכננים קו רכבת במקום מסוים, בוודאי בסדר גודל כמו הקו לירושלים, האם יש תורה כתובה של כל גופי הבטיחות במדינת ישראל, שיודעים מה הדרישות, שאפשר לשלב את זה בילט-אין בתוך תכנון של רכבות?

אורי מקלב: כאשר אנחנו צריכים אחרי כן למצוא פתרונות, הפתרונות בעייתיים מאוד ומסובכים מאוד.

אורי מקלב: אדוני היושב-ראש, לא רק זה: קו זינוק זה טוב.

אורי מקלב: קו סיום זה מאתגר מאוד.

אורי מקלב: כשקובעים קו סיום בפסח, באפריל של שנת 2017, זה טוב מאוד.

אורי מקלב: אבל זה לא תחרות ספורט, זה לא "ג'ירו איטליה" ששם יש גם רוכבי אופניים שמאיצים את הקבוצות האחרות.

אורי מקלב: לימדו אותי את זה בימים האחרונים, שיש אדם שתפקידו להאיץ את הקבוצה.

עליזה לביא: הלוואי שתמיד יהיו כאלה שיתופי פעולה.

אורי מקלב: בסופו של דבר, לא ייתכן שאנחנו נתפשר על בטיחות ונעשה שם הנחות.

אורי מקלב: אני רוצה להגיד בחצי משפט לסיום, כדי ששם ימצאו פתרונות לאחר שיש כבר ביצוע, מישהו יכול להציע לקחת עוד ימים שבהם אפשר לפתור את הבעיות, שזה ימי שבתות וימי מנוחה, כפי שאולי רוצים לעשות את זה.

אורי מקלב: יש עכשיו עיכוב ברכבת.

אורי מקלב: צריך לפתור את כל הבעיות בימי העבודה במדינת ישראל.

אורי מקלב: אי אפשר היום, כדי לקצר לוחות זמנים, לעשות את זה על חשבון ימי המנוחה ואחרי זה להגיד שאין ברירה.

אורי מקלב: צריך היום למצוא פתרונות, צריך לשנות את זה – תשנו את זה בימי העבודה, כפי שאתם עושים את רוב התהליך בשאר ימי השבוע.

אורי מקלב: תודה רבה.

איתן כבל: תודה לך, חבר הכנסת מקלב.

איתן כבל: חברתי חברת הכנסת רחל עזריה, בבקשה.

רחל עזריה: קודם כול, אני מודה לך על הדיון וגם על הזריזות שבה אתה מקיים את הדיון.

רחל עזריה: אני מלאת הערכה על העניין הזה.

רחל עזריה: זה דוגמה ומופת לכל ועדות הכנסת, באמת, חייבים להגיד.

דב חנין: לא רק הדיון הזה.

איתן כבל: אני מוכרח לומר לכם, אם אנחנו כבר מפרגנים לעצמנו, שברוב הוועדות יש דיונים מהירים, למרות שיש הגבלה של הזמן.

איתן כבל: בוועדה הזאת צריך להודות ללאה ורון כי אנחנו עובדים פה ממש ב-loop.

איתן כבל: זה לא שיש לנו זמן עודף על האחרים.

איתן כבל: צריך להגיד את זה: תודה ללאה ורון ולצוות שלה על העניין הזה.

עליזה לביא: הלוואי וזה יהיה בכל הוועדות.

עליזה לביא: זה לא תמיד קורה.

רחל עזריה: עכשיו יש רגע שאנחנו, מספר חברי כנסת, אמרנו: מה קורה עם הרכבת?

רחל עזריה: למה שוב ושוב יש דחייה?

רחל עזריה: אני חושבת שצריך קצת להיזהר מלהיכנס נקודתית לדחייה הנקודתית הזאת.

רחל עזריה: מאוד יכול להיות שבעוד שלושה חודשים נגלה שיש שוב איזו סיבה שלא שמנו לב אליה ואנחנו בעצם, מה שנקרא, מתכוננים למלחמה הקודמת.

רחל עזריה: עכשיו יסבירו לנו למה היה את העניין של הבטיחות והיה את העניין של הבג"ץ.

רחל עזריה: זה בעיניי לא באמת נותן מענה לשאלה הגדולה, למה מאז החלטת הממשלה – תלוי ממתי סופרים: 17 שנים, 14 שנים, 10 שנים, לא כל כך משנה – לקח כל כך הרבה שנים להגיע לרגע הזה שאנחנו בכלל מדברים בצורה קצת יותר רצינית מתי ייפתח קו הרכבת.

רחל עזריה: לכן אני מציעה, אפשר לדון גם ספציפית, אבל גם לראות בצורה רחבה יותר, למה לוקח כל כך הרבה זמן, וגם לגבי כל הקווים הבאים.

רחל עזריה: ספציפית לגבי ירושלים – אנחנו יודעים שהרכבת הולכת להגיע.

רחל עזריה: כאשר נפגשתי עם דן לנדאו, הוא אמר: זה ייקח פחות משנה.

רחל עזריה: אז נניח שזה פחות משנה.

רחל עזריה: יש לנו בעיה עם הקווים המזינים.

רחל עזריה: היו לנו המון דיונים פה בוועדה, אני מנסה להיזכר כמה, מה יקרה ברגע שיגיעו לבניני האומה, איך יגיעו משם אל השכונות השונות בירושלים.

רחל עזריה: את התוכנית הזו אפשר להכין עכשיו כדי שלא נגיע בעוד חצי שנה או בעוד שנה ונתחיל את הדיון.

איתן כבל: את צודקת.

איתן כבל: העלינו את זה גם.

רחל עזריה: העלינו את זה, אבל לא קיבלנו תשובות.

רחל עזריה: יש תשובות של "יהיה בסדר", שזה בדיוק אותו דבר.

רחל עזריה: נגיע בעוד חצי שנה או שנה וניתקל באותן בעיות.

רחל עזריה: זה דבר אחד.

רחל עזריה: דבר שני, פניתי לאנשי הרכבת ואמרתי להם: תקשיבו, ירושלים סובלת מאוד.

רחל עזריה: אני זוכרת את השלטים בכניסה לירושלים, שב-2008 תהיה רכבת, שב-2009 תהיה רכבת, שב-2010 תהיה רכבת, בכל שנה היו משדרגים את השלט ודוחים בשנה.

רחל עזריה: באיזשהו שלב הפסיקו, פשוט הורידו את השלטים.

רחל עזריה: יש לנו תופעה של אירועים, יש לנו הרבה אירועים משמעותיים מאוד שקורים בירושלים.

רחל עזריה: לקחתי דווקא דוגמה אחת שמעלה הרבה אנשים לירושלים, וגם ספציפית נמצאת ליד תחנת הרכבת, וזה משחקי כדורגל.

רחל עזריה: בואו נדבר על איך אנחנו, עד שתהיה הרכבת, באירועים גדולים נדאג שיהיו הרבה רכבות, שיהיה תגבור של הרכבות אל תחנת הרכבת הקיימת.

רחל עזריה: נכון שהנסיעה לוקחת שעה וחצי אבל זה מסייע.

רחל עזריה: פניתי ושאלתי.

רחל עזריה: אמרו לי בהתחלה: "מה זאת אומרת, אנחנו מתגברים תמיד כאשר יש משחקים גדולים ב'טדי' ", כי הרי זה ממש צמוד.

רחל עזריה: מסתבר שארבע פעמים בשנה תגברו ולא אף פעם אחרת.

רחל עזריה: זה נושא שחוזר על עצמו.

רחל עזריה: היו 36 משחקי ליגה, 10 משחקים בליגה האירופאית ו-10 משחקים של גמר ליגת וינר.

רחל עזריה: אני מקווה שכולם הספיקו ללכת לכל המשחקים, אני לא.

רחל עזריה: הגיע הזמן לתגבר באירועים כאלה.

רחל עזריה: אנחנו מדברים על האירוויזיון שיהיה בירושלים.

רחל עזריה: אני מקווה שעד אז תהיה הרכבת המהירה.

רחל עזריה: אבל העניין הזה, של תגבור רכבות באירועים גדולים, כאשר אנשים רבים מנסים לעלות לבירה – אני מבקשת שגם זה יידון, לתת פיצוי לתושבי ירושלים על כך שאנחנו סובלים מכך שיש עוד ועוד דחיות.

רחל עזריה: אני מציעה שמלבד לשמוע למה כרגע העיכוב קיים, נשמע קודם כול האם יש איזשהו צפי לעיכובים נוספים.

רחל עזריה: דבר שני, מה לגבי הקווים המזינים?

רחל עזריה: שלא נגלה יום למחרת שבעצם לא פתרנו שום דבר חוץ מחנוכת קו הרכבת.

רחל עזריה: ודבר שלישי, לגבי האירועים הגדולים, למה לא מאפשרים תגבור של הרכבת.

רחל עזריה: אני גם אתנצל מראש שעוד מעט אני צריכה לצאת לוועדת הכספים.

איתן כבל: תודה, גברתי.

איתן כבל: חברת הכנסת יעל כהן-פארן, בבקשה.

איתן כבל: קודם כול המציעים.

איתן כבל: אאפשר לכם גם להתייחס.

יעל כהן-פארן: קודם כול, תודה שוב, אדוני היושב-ראש, ותודה למנהלת הוועדה על קיום הדיון בסדר זמנים יוצא דופן לוועדות הכנסת, בואו נגיד כך.

יעל כהן-פארן: אני חושבת שזה מפאת ההבנה של חשיבות הנושא.

יעל כהן-פארן: לאור הזכייה של נטע ברזילי באירוויזיון, כולי תקווה שבשנה הבאה יגיעו כל מבקרי האירוויזיון לירושלים הבנויה ברכבת.

יעל כהן-פארן: אמנם השר בנאומו בהצעה לסדר לפני שבוע וחצי במליאה אמר שבסוכות ניסע כולנו ברכבת בחינם, נעלה לירושלים, אבל כשנפגשתי עם נציג הרכבת לפני כמה ימים הוא אמר לי: "הוא אמר באיזו שנה?"...

רחל עזריה: לזה קוראים "עוד כמה שבועות": שבועות הזה, שבועות הבא.

יעל כהן-פארן: סוכות 2018 הקרוב, סוכות תשע"ט.

עליזה לביא: בסוכות ובפסח יש עלייה לרגל.

עליזה לביא: כל פעם עולים לרגל.

עליזה לביא: זה אחד משלושת הרגלים.

יעל כהן-פארן: בתשובתו אלינו עמד השר ומנה לאורך זמן ארוך – זה היה יום לפני תחרות הג'יירו, באיזה שלב אמרתי לו "עוד מעט סוגרים את הכבישים, בואו נזדרז קצת" – את כל הישגיו על פני אדמות בעשור האחרון.

איתן כבל: ויש לו.

יעל כהן-פארן: אכן לשר יש הישגים: בכל זאת הרכבת זזה, היא לא לגמרי לא מתקדמת, אנחנו רואים את הבנייה, אבל זה כמו רכבת ההפתעות.

יעל כהן-פארן: כל פעם אנחנו מופתעים מחדש לגלות שזה נתקע פה, שלא יהיה בפסח, שיהיה בסוכות, ובאיזה סוכות זה גם שאלה.

יעל כהן-פארן: זה נשמע כמו סאגה שאנחנו כאן באמת צריכים להגיד בשם הציבור:

יעל כהן-פארן: אנחנו רוצים את זה במקום הכי גבוה בסדר העדיפויות, מתקדם לעילה ולעילה הכי טוב, הכי מהר.

יעל כהן-פארן: הציבור רוצה את הרכבת הזאת.

יעל כהן-פארן: אי אפשר כבר.

יעל כהן-פארן: ירושלים חנוקה.

יעל כהן-פארן: כולנו כאן יודעים כמה אי אפשר להיכנס לעיר הזאת בבוקר מכל הכיוונים.

יעל כהן-פארן: ירושלים חייבת את הרכבת הזאת.

יעל כהן-פארן: היא עיר הבירה של ישראל.

יעל כהן-פארן: אנחנו חוגגים את שמחת איחוד ירושלים, שהיא על ראש שמחתנו, ואנחנו לא מצליחים אפילו להגיע אליה ברכבת.

יעל כהן-פארן: אז בואו.

יעל כהן-פארן: יש כאן שאלות של בטיחות.

יעל כהן-פארן: עולים נושאים בתקשורת, עולה מידע בתקשורת.

יעל כהן-פארן: הוא מגיע ממקום כלשהו.

יעל כהן-פארן: בואו תתעמתו עם המציאות.

יעל כהן-פארן: יש בעיות או אין בעיות?

יעל כהן-פארן: מתפטר מהנדס בכיר ואומר: "אני לא לוקח אחריות על הבטיחות כאן".

יעל כהן-פארן: אנחנו רוצים את התשובות.

יעל כהן-פארן: אני בטוחה שהרבה מאוד אנשים בציבור מודאגים מאוד.

יעל כהן-פארן: אני חייבת לומר: אנשים רואים את הגשר הזה ויודעים על האתגר ההנדסי – המנהרות, הגשרים.

יעל כהן-פארן: אפילו באיזשהו מקום זה קצת מעלה חשש.

יעל כהן-פארן: הייתי עדינה עכשיו, נכון?

יעל כהן-פארן: הגשר המטורף הזה.

יעל כהן-פארן: בואו נרגיע את הציבור, נגיד לו עד כמה הרכבת הזאת בטוחה.

לאה פדידה: במידה וזה נכון.

יעל כהן-פארן: הרי אנחנו רוצים שהיא תהיה הדרך שבה אנשים ייסעו לירושלים ביום-יום שלהם.

יעל כהן-פארן: תודה רבה.

איתן כבל: תודה, גברתי.

איתן כבל: אאפשר לחבריי חברי הכנסת לומר בקצרה כמה משפטים, אפתח קצת את היריעה ואז נתחיל את הדיון.

איתן כבל: אני כבר אומר לכם, אני מתכוון, אדוני המנכ"ל, להרחיב את היריעה הרבה מעבר גם למה שנדון כאן.

איתן כבל: בכוונתי להעביר – אני רוצה לומר כדי שנדע את זה מראש – סדרה של שאלות, שאני רוצה לקבל עליהן תשובות בצורה מפורטת בכתב, בעיקר שאלות מקצועיות, שאלות שנוגעות לחברות שעבדו, או כל מיני עניינים שהם קצת יותר בעומקו של עניין.

איתן כבל: חברי הכנסת יעקב אשר, עיסאווי פריג', לאה פדידה, ואתם תסיימו.

איתן כבל: חברים, אנא בקצרה, לא כזמן הבנייה של קו הרכבת.

איתן כבל: בבקשה.

אדבר בקצרה.

אני רוצה להודות לך ולחברי הכנסת המציעים על הדיון בנושא.

כמובן שטוב שיש ביקורת, היא דבר חשוב, וקל לעשות את זה מבחוץ.

לפעמים כשאתה יושב בתוך הוועדות, במסגרת קבלת ההחלטות, אתה יודע עד כמה הדברים קשים.

אני חושב שבסך הכול יש רצון של כולם, בוודאי של שר התחבורה וגם של ראשי הרכבת, ואנחנו מכירים הכרות טובה מקצועית את שחר איילון שיושב כאן.

איתן כבל: שחר איילון הוא מנכ"ל הרכבת.

איתן כבל: היושב-ראש הנכנס הוא דן הראל.

איתן כבל: זו הזדמנות לברך אותו.

איתן כבל: הוא מן המשובחים שיש.

עליזה לביא: ברכות, אבל אתה יודע כמה אנשים התחלפו תוך כדי שאנחנו מלווים את הפרויקט של הרכבת?

עליזה לביא: זאת גם שאלה, אדוני.

איתן כבל: זה לא משנה.

איתן כבל: נבחר יושב-ראש חדש.

מדובר באנשים טובים, אנשים שעשו כמה דברים, כמו הרפורמה של הכיבוי ודברים מן הסוג הזה.

ברור שהכשל שקיים הוא פרי של לקונה בתכנון.

כלומר, מישהו לא לקח בחשבון דברים מסוימים בתכנון.

זה דבר שצריך לרדת לשורשיו, אני מסכים אתך, אדוני, אבל זה קורה, זה יכול לקרות.

הרי לא נוותר היום על בטיחות בגלל שהתחייבנו על זמן מסוים.

בסופו של דבר התכנון הוא שֵם העניין.

אני רוצה לומר כאן משהו בנימה אישית ציבורית.

היינו עדים לא מזמן, לפני חצי שנה או שלושת-רבעי שנה, לנושא של עבודות הרכבת בשבת, ולא משנה אם בקו הזה או בקו אחר – איזה רעש, איזו מהומה: בגלל השבת התעכבו בחצי שנה.

יש לי הרגשה שהשבת תובעת את עלבונה, מה שנקרא, במקרה הזה.

לאה פדידה: אז בכל זאת זה בגלל השבת.

אל תעזרי לי, אני מסתדר לבד.

יש מין הרגשה כזאת.

אם על עיכובים כאלה או אחרים של יום אחד בשבוע הרכבת הייתה מתעכבת חצי שנה, אז כשטועים אנשי מקצוע וכשטועים פקידים וכשטועות ועדות, שזה יכול לקרות, כולם בני אדם, אז זה בסדר.

זה לא בסדר אבל אין כזה רעש גדול.

תחשבו מה היה קורה אם זה היה בשל השבת.

הארץ הייתה רועדת.

חצי שנה?

חבל על הזמן.

הארץ הייתה רועדת.

מה שאני אומר הוא מה שאמרתי גם אז, כאשר היו הדיונים על השבת, ואת זה אני מכוון לחבריי מרכבת ישראל: הכול שאלה של תכנון.

כאשר אתה יודע לתכנן מראש ולהכניס בתוך סדר הדברים גם את הימים שאתה רוצה לכבד אותם בלי שזה יפגע בזמן, זה מתקזז.

כאשר הייתי ראש עיריית בני ברק הייתי חבר בוועדה שמינה שר התחבורה, חבר בנת"ע, בוועדה שהוקמה במשרד הכלכלה.

דן הראל עמד בראש הוועדה והמנכ"לית שלנו הייתה מטעם אגף התקציבים במשרד האוצר.

אני יכול לספר לך כמה עיכובים היו על החלטות מנהליות כאלה ואחרות, שהחשב הכללי התווכח עם אגף התקציבים וכולי, ושם נת"ע יכלו להתעכב במשך שנים, ולא היה רעש.

כאשר אנחנו מדברים על שבת, כשמבקשים לשמור על מסורת ישראל, מיום אחד עושים כותרות ענק.

לכן אני אומר, הכול שאלה של תכנון.

אם יש רצון טוב, הכול שאלה של תכנון, וצריך סייעתא דשמיא, שלא יהיו טעויות.

אם יש טעות בבטיחות, צריך לתקן אותה ואחר כך לפתוח את קו הרכבת.

איתן כבל: תודה.

איתן כבל: חבר הכנסת עיסאווי פריג' ואחריו חברת הכנסת לאה פדידה.

עיסאווי פריג': חברים, שלום, אדוני היושב-ראש, אני רוצה להזכיר לכם, כשעשינו את הסיור ברכבת וראינו את המנהרה שהמים יצאו מתחתיה, שבוע לאחר מכן, ב-10 בפברואר 2016, הגשתי בקשה לוועדת חקירה פרלמנטרית בנושא המחדלים סביב פרויקט הקמת הרכבת המהירה מירושלים לתל אביב.

עיסאווי פריג': עכשיו ביקשתי מן העוזרת שלי להוציא את הפרוטוקול, מה היה באותו דיון בכנסת, מה הייתה התשובה ומה כל הנימוקים.

עיסאווי פריג': זה אחת ה"מריחות", אחד הדברים המצחיקים שקורים לנו, שאתה כחבר כנסת מרגיש איך ממש מולך "מורחים" אותנו שמאלה וימינה.

עיסאווי פריג': אני אומר לכם, בהמשך למה שנאמר כאן, חייבים להקים ועדת חקירה, לבדוק את ההתנהלות שהייתה לאורך כל הדרך, מיום שהוחלט על הקמת הרכבת ועד היום.

עיסאווי פריג': מדברים על קו הרכבת הזה מ-2008 ועד 2018, ואין רכבת.

עיסאווי פריג': תקציב של 3 ומשהו מיליארד שקל, שהפך להיות 7 מיליארד, תקציב כפול, ועדיין זה לא הסתיים.

עיסאווי פריג': אני מסתכל על התשובה שקיבלנו ב-10 בפברואר 2016 כאשר ביקשנו להקים ועדת חקירה על ההתנהלות.

עיסאווי פריג': שר התחבורה ישראל כ"ץ היה במזנון הכנסת, לגם קפה וישב עם פעילי מרכז הליכוד.

עיסאווי פריג': בו בזמן השרה גילה גמליאל נתנה במליאה תשובה לקונית של כמה שורות.

עיסאווי פריג': זה זלזול בלתי נתפס בעבודת חברי הכנסת ובעבודת הכנסת.

עיסאווי פריג': באותה ישיבה בוועדת הכלכלה, אדוני היושב-ראש, אתה ביקשת כתוצאה מן הליקויים שראינו לבצע בדיקה בלתי תלויה.

איתן כבל: היא נעשתה.

עיסאווי פריג': נאמר כמובן שממצאי הבחינה יונחו על שולחן ועדת הכלכלה.

עיסאווי פריג': נעשתה בדיקה כזאת?

איתן כבל: נעשתה.

איתן כבל: אני רוצה להזכיר שזה היה בעניין הסדקים.

איתן כבל: זה לא היה על כל ענייני הרכבת.

עליזה לביא: הסדקים והתעלות המחברות.

איתן כבל: גברתי הייתה אחת המגישות של הבקשה לדיון.

עיסאווי פריג': לגבי אותה בקשה להקמת ועדת חקירה השרה גמליאל ענתה– היא אמרה את זה בנחישות, כאשר השר באותו זמן ישב במזנון הכנסת, וכתוב בפרוטוקול שהוא יושב במזנון הכנסת – " למרות כל זה הובהר: לא תהיה השפעה על לוחות הזמנים של הפרויקט".

עיסאווי פריג': אז מה, אמרו, וימשיכו "למרוח".

עיסאווי פריג': יש לי המון להגיד ולהזכיר לכם על דברים שנאמרו אבל אני מסיים.

עיסאווי פריג': האם יש לנו פוליסת ביטוח שנשיג משהו?

עיסאווי פריג': פרויקט של 3.7 מיליארד שקל הפך להיות פרויקט של 7 מיליארד שקל ואף אחד לא שואל?

עיסאווי פריג': שאלתי אז את המנכ"ל כמה יעלה התיקון, והוא אמר לי: "כמה עשרות מיליונים".

עיסאווי פריג': זה נאמר בקלילות.

עיסאווי פריג': זה כמה עשרות שיוצאים מן הפה ביחד עם המיליארדים שיוצאים.

עיסאווי פריג': ואנחנו עוברים לסדר היום על דבר כזה?

עיסאווי פריג': אני חושב שאנחנו חייבים להגיד את הדברים בפנים, כדי שיבינו שיש מחדל שמחייב חקירה.

איתן כבל: תודה לחברי.

איתן כבל: בבקשה, חברת הכנסת לאה פדידה.

לאה פדידה: תודה רבה, כבוד היושב-ראש, ותודה לכם חברי הכנסת שהצעתם את הנושא.

לאה פדידה: ללא ספק ההחלטה הייתה נבונה מאוד, ובאמת ירושלים, ובמיוחד ביום הזה, זקוקה לרכבת.

לאה פדידה: כולנו עמדנו בפקקים היום.

לאה פדידה: וגם מבחינת איכות הסביבה.

לאה פדידה: במהות הדיון אנחנו צריכים לדעת שאנחנו רוצים שזה ייפתח בזמן, אבל מאידך, כאשר קראתי את דוחות מבקר המדינה, וקראנו בשבוע שעבר כתבה על כך שהתגלתה רשלנות קשה מאוד בעמודי החשמל לאורך המסילה – אני ממש מודאגת.

לאה פדידה: לאורך הזמן, שהוא בלתי סביר, הדחיות האלה, לצד הכספים שמושקעים, האם באמת אנחנו עושים הכול כדי להביא מוצר מוגמר, רכבת בטוחה לתושבים כדי שיוכל לנסוע ולממש את היופי בדבר הזה שנקרא רכבת שמחברת מתל אביב לעיר הבירה שלנו ירושלים?

לאה פדידה: דבר נוסף, ממקרים כאלה צריך ללמוד לגבי מקרים אחרים, כבוד היושב-ראש.

לאה פדידה: אם בפיאסקו כזה, שנמשך כל כך הרבה זמן, ואומדן העלויות גדל וגדל, אם לא נעמיק ולא נדע איפה שורש הבעיה, מי כאן טעה, לא כדי לעשות נו-נו-נו אלא כדי שזה לא יקרה לנו שוב – הרי לא הגיוני שכולם מבינים שהרכבת הזאת היא כמו אוויר לנשימה לירושלים, ומאידך זה ייקח כל כך הרבה זמן, ועדיין אנחנו במקום שהיא לא בטוחה להסיע נוסעים.

לאה פדידה: תודה.

איתן כבל: תודה לך, גברתי.

איתן כבל: בבקשה, חברת הכנסת עליזה לביא.

עליזה לביא: תודה, אדוני, על הדיון החשוב הזה.

עליזה לביא: אני מצטרפת לברכות גם לצוות הוועדה ולמנהלת.

עליזה לביא: התחושה שלי, כבר יותר מדי זמן, היא שרוח המפקד היא: "זה פרויקט כל כך גדול, כל כך מסובך, כל כך מורכב.

עליזה לביא: מה אתם רוצים, סדר גודל כזה של איחור כזה הוא בשוליים".

עליזה לביא: אנחנו שומעים את זה יותר מדי פעמים ויותר מדי זמן.

עליזה לביא: כל הדברים שתיארו החברים שלי – כן, שלוש שעות לוקח להגיע מנתניה לירושלים.

עליזה לביא: אפשר היה לעשות את זה אחרת.

עליזה לביא: רק אתמול עצרתי לטרמפיסטיות בשורש שלא היה להן איך להגיע לריקוד הדגלים.

רחל עזריה: אספת בטרמפ את אחיינית שלי.

עליזה לביא: לא היה להן איך להגיע.

עליזה לביא: הן עמדו שם על הכביש.

עליזה לביא: אין תחבורה ציבורית, וחבל, ממש ממש חבל.

עליזה לביא: אפשר היה לעשות את זה אחרת.

עליזה לביא: מה שמטריד אותי יותר מהכול הוא תחושת הנינוחות.

עליזה לביא: לא של אי הנחת אלא של הנינוחות, שזה נמשך יותר מדי זמן.

עליזה לביא: כן, היו תקלות וקורות תקלות, אבל כשאומר שר התחבורה, שבאמת עושה הרבה, אבל הנינוחות שבה הוא אומר: "מה אתם רוצים ממני?

עליזה לביא: האיחורים האלה מתקבלים על הדעת בפרויקט בסדר גודל כזה" – זה לא צריך להיות כך, זה כבר מזמן לא צריך להיות כך.

עליזה לביא: גם בנושא הבטיחות – אנחנו לא אומרים כאן לוותר על הבטיחות.

עליזה לביא: בטח לא אנחנו, שהיינו הראשונים לחשוף את כל הסדקים ואת כל הבעיות שהיו.

עליזה לביא: איך אמרה לי הבת שלי, שהיא מהנדסת אזרחית: "כשחוסכים, זאת התוצאה".

עליזה לביא: אני לא מכירה אותך, שחר איילון.

עליזה לביא: אני מאחלת לך הרבה הצלחה בתפקיד.

עליזה לביא: אני גם נדהמת לראות את התחלופה, וחבל.

עליזה לביא: אני שמחה מאוד שאתה מצטרף, אבל כשאנשים מתחלפים בתפקיד לעתים תכופות, זה גם מלמד על איזו אי-נוחות.

עליזה לביא: אנחנו כאן כדי לפתור את זה ולקבל את התשובות.

עליזה לביא: אני מאחלת לך הרבה מאוד הצלחה, אבל אל תראה בנו סוג של אויב.

עליזה לביא: כולנו כאן נמצאים לאותה מטרה, ואנחנו נציגי ציבור שלא מבינים איך יכול להיות.

עליזה לביא: השבוע אמר אחד האנשים שאמורים להביא ביטחון ושקט לאזור שלנו:

עליזה לביא: תושבי מדינת ישראל משלמים כל כך הרבה כסף על המיגון ועל הצבא ולא שואלים שאלות על תקציב הביטחון אבל הם מצפים לחיות ולשלוח את הילדים למחרת לבית הספר, כפי שעשו תושבי הגולן, ואני מברכת אותם ואת מי ששומר עליהם, זה הילדים שלנו, אבל התקציב ברור.

עליזה לביא: וגם כאן – ניתן תקציב עתק לאורך הדרך מן ההתחלה והתושבים מצפים לקבל תמורה והם לא מבינים למה הם לא מקבלים אותה.

עליזה לביא: תודה.

איתן כבל: תודה, גברתי.

איתן כבל: חבר הכנסת דב חנין, בבקשה.

דב חנין: תודה, אדוני היושב-ראש.

דב חנין: אני מצטער על כך שאין לנו רכבת לירושלים היום.

דב חנין: אני אומר בגילוי נאות, יש לי אינטרס אישי ישיר בזה.

דב חנין: אם הייתה רכבת לירושלים אני מבטיח שהייתי מגיע לירושלים רק ברכבת ולא ממשיך לסבול בפקקים.

דב חנין: יחד עם זאת, אני חייב לומר שכאשר אני מסתכל על הנתונים, אני מתרשם שלא היה בכלל ריאלי לפתוח את הרכבת הזאת בחודש מרס.

דב חנין: להפעיל את הרכבת עם מנהרה אחת, כאשר במקביל המנהרה השנייה נמצאת בעבודה, זה היה אפילו דבר מסוכן, כי כל תוכנית הבטיחות של הרכבת מתבססת על שתי מנהרות שעובדות במקביל.

דב חנין: לכן, עם כל הצער הרב שבדבר, ואני באמת מצטער, אני מבין שכך חייבו נתוני המציאות.

דב חנין: אני באמת מבקש מאנשי הרכבת לעשות כל מאמץ כדי שנגיע לפחות למועד הבא עם אפשרות של הפעלה בשתי מנהרות, באופן סביר ובטיחותי.

דב חנין: אני יודע שזה דורש המון המון עבודה.

איתן כבל: מה הוא המועד הבא?

דב חנין: המועד הבא שאני יודע עלו הוא החגים.

דב חנין: אבל אני חייב לומר לך, אדוני היושב-ראש, אני מאוד מאוד מברך על דבריך בפתיחה, שצריך להרחיב פה את היריעה.

דב חנין: אנחנו צריכים להסתכל על העבר.

דב חנין: העבר חשוב.

דב חנין: אבל העתיד – ואני מדבר על העתיד בהקשר של הרכבת לירושלים – מעורר הרבה שאלות.

דב חנין: למשל, אנחנו בכנסת עשינו מהלך והעברנו במסגרת חוק הסדרים – ואתה יודע שאני שונא את חוק ההסדרים, אבל במקרה הזה תמכתי – את המנגנון שמאפשר לקדם את המסילה הרביעית.

דב חנין: מאז ועד היום, אני אומר לך בצער, שום דבר לא זז.

דב חנין: הכנסת עשתה את שלה ומאז כולם הלכו לישון.

דב חנין: העברתם את החוק ונרדמתם.

איתן כבל: וזה משפיע גם על ראשון לציון ועל מקומות נוספים.

דב חנין: בוודאי.

דב חנין: כבר היום אנשי ראשון לציון מתקוממים על כך שלקחו להם רכבת.

דב חנין: הרי ברגע שתופעל הרכבת לירושלים ירדו לא רק עוד רכבות מראשון לציון.

איתן כבל: ומראש העין, מכל המקומות.

דב חנין: מראש העין, מנהריה.

דב חנין: כל המערכת תשתנה.

דב חנין: אנחנו נמצאים בפקק תנועה של רכבות בנתיבי איילון.

דב חנין: כאשר מוסיפים עוד רכבות לירושלים – זה ישפיע על כל האחרים.

דב חנין: מה יעשו אז?

דב חנין: אנחנו צריכים לתת תשובה.

דב חנין: אני אומר כאן על אחריותי, אם החלטנו שבירת מדינת ישראל, ירושלים, צריכה להיות מחוברת ברכבת, זה יבוא על חשבון אנשים אחרים.

דב חנין: אבל צריך לצמצם את הפגיעה ככל האפשר.

דב חנין: צריך להתקדם עם המסילה הרביעית בקצב האור.

דב חנין: הייתי אומר לרשויות התכנון, לוות"ל: במקום שתשקיעו את המאמצים עכשיו בהכשרת השגרירות האמריקאית, תכשירו את המאמצים במסילה רביעית באיילון.

דב חנין: זה חשוב יותר לתושבי ירושלים.

דב חנין: מה קורה עם תוכנית ההצטיידות של הרכבות בקרונות?

דב חנין: חסרים קרונות, חסר ציוד נייד לרכבת.

דב חנין: הרכבת כבר היום נמצאת במצב של מתיחות מקסימלית.

דב חנין: אם קרה משהו לקרון – כל מערכת הרכבות במדינת ישראל מושפעת מזה.

דב חנין: אי אפשר כך.

דב חנין: עד היום הגישה של משרד האוצר היא: אתם מבקשים קרונות לעכשיו – בואו נחשוב: אולי עוד שנתיים, אולי עוד שלוש שנים.

דב חנין: הנתונים מראים לנו שבכל קו רכבת שמופעל הביקושים רבים יותר מאשר תוּכנן, מאשר מה שצפינו.

דב חנין: אז יאללה, אנשי משרד האוצר, אנא תתעוררו.

דב חנין: תתחילו ב-2018 לתת פתרונות ל-2019 ול-2020 כבר מחר בבוקר.

דב חנין: תודה רבה.

איתן כבל: תודה, אדוני.

איתן כבל: חבר הכנסת חאג' יחיא ואחרון יהיה חיים ילין, אז אני אומר כמה מילים ואאפשר לאורחים המכובדים להתייחס.

עבד אל חכים חאג' יחיא: כבוד היושב-ראש, כאשר מקימים פרויקט קודם כול מזהים צורך.

עבד אל חכים חאג' יחיא: הצורך נקבע: צריכים את הרכבת.

עבד אל חכים חאג' יחיא: אז מתכננים.

עבד אל חכים חאג' יחיא: מוצאים את המימון, מתחילים את הביצוע, קובעים לוחות זמנים והם צריכים להתעדכן כל הזמן, אם עמדנו בהם או לא ולמה, להתקדם ולתקן.

עבד אל חכים חאג' יחיא: תוך כדי ביצוע יש מקרים שמעדכנים תכנון.

עבד אל חכים חאג' יחיא: מה שקורה ברכבת – דיברנו על דליפת מים ועל סדקים, הנושא הגיע לפה.

עבד אל חכים חאג' יחיא: לא קיבלתי, יכול להיות שהוועדה קיבלה ולא ראיתי את התוצאות של הבדיקה, אבל דבר כזה אסור שיקרה.

עבד אל חכים חאג' יחיא: אם אנחנו משקיעים סכומי עתק כאלה, קודם כול מה הסטייה מן התקציב שהוכן?

עבד אל חכים חאג' יחיא: ומי ייתן תשובה על ההבדל, כי הסכום כפול ואפילו יותר מכפול.

עבד אל חכים חאג' יחיא: האם זה שיטה של משרד התחבורה?

עבד אל חכים חאג' יחיא: לפני תקופה לא ארוכה היו חקירות והוגשו כתבי אישום לגבי פרויקטים אחרים של משרד התחבורה.

עבד אל חכים חאג' יחיא: האם יש ביקורת?

עבד אל חכים חאג' יחיא: האם נערך מעין בירור סגור בתוך המערכת, כפי שחברי עיסאווי פריג' אמר: "כמה עשרות מיליונים"?

עבד אל חכים חאג' יחיא: זה הכסף של הציבור, לא כסף של השר, לא של המנכ"לים, לא של מתכנני הפרויקטים.

עבד אל חכים חאג' יחיא: זה הכסף של הציבור.

עבד אל חכים חאג' יחיא: מי בודק?

עבד אל חכים חאג' יחיא: מי עושה את ההערכות ומי נותן את הדין?

עבד אל חכים חאג' יחיא: האם נסת

עבד אל חכים חאג' יחיא: פק בזה שמישהו ילך הביתה בגלל שמעד?

עבד אל חכים חאג' יחיא: נושא הבטיחות – זה חלק חשוב בשלבי התכנון.

עבד אל חכים חאג' יחיא: האם יש בתוך המשרד אנשים שעורכים את הביקורת, שעורכים את הבדיקה, שיש להם ראייה רחבה?

עבד אל חכים חאג' יחיא: אני לא רוצה שהם ייכנסו לתכנון המפורט כי בשביל זה שכרו מתכנן אבל התוכניות מוגשות למשרד, לוועדה מסוימת, לאנשים מסוימים.

עבד אל חכים חאג' יחיא: האם נערכת הביקורת הזאת, האם נערכת הבדיקה הזאת?

עבד אל חכים חאג' יחיא: או שאומרים: "בסדר, זו התוכנית, יאללה יוצאים למכרז"?

עבד אל חכים חאג' יחיא: זו השאלה השנייה.

עבד אל חכים חאג' יחיא: יש גם שאלה בנושא העיכוב – אנחנו יכולים כוועדה לדעת מה גרם לעיכוב?

עבד אל חכים חאג' יחיא: זה לא עיכוב של כמה שבועות אלא עיכוב רציני שיש לו השלכות.

עבד אל חכים חאג' יחיא: זה לא מישהו שהיה צריך להיכנס לדירה והכניסה נדחתה בחודשיים ואז הוא גר בינתיים במקום אחר, למרות שלפעמים זה יותר קשה, שאתה לא מוצא לאן ללכת כי אתה צריך לצאת מדירה שאתה גר בה.

עבד אל חכים חאג' יחיא: זה לא משהו פרטי.

עבד אל חכים חאג' יחיא: יש לזה השלכות.

עבד אל חכים חאג' יחיא: אני מדבר על לוחות הזמנים של כל הפרויקטים של משרד התחבורה.

עבד אל חכים חאג' יחיא: תסתכלו על השלטים, מתי הפרויקט מתחיל ומתי הוא מסתיים.

עבד אל חכים חאג' יחיא: נבדוק את התאריך שהפרויקט אמור להסתיים, נראה אז עדיין הרבה עבודה בשטח.

איתן כבל: תודה, אדוני.

איתן כבל: חבר הכנסת חיים ילין, בבקשה.

חיים ילין: כבוד היושב-ראש, ב-1991, כאשר הגיעה העלייה מחבר העמים, קלטתי כמה אנשים.

חיים ילין: שאלתי אותם מה המקצוע שלהם והם אמרו לי: מהנדס רכבות.

איתן כבל: היו לא מעט.

חיים ילין: למה אני אומר את זה?

חיים ילין: כי הסתכלנו בפליאה על מהנדסי הרכבות, מה זה המקצוע הזה בכלל, מאיפה זה מגיע.

חיים ילין: אין במדינת ישראל בכלל תרבות של רכבות.

חיים ילין: בואו נשים את זה על השולחן.

חיים ילין: זה דבר שרק בשנים האחרונות התחיל.

חיים ילין: אני מן האופוזיציה ואני לא בא להגן על אף אחד אבל מי שחושב שבגלל שאנחנו יודעים לעשות את ה"חץ", את "שרביט קסמים" ו"כיפת ברזל" "בשליפה" אנחנו יודעים גם לעשות רכבות – לא, ממש לא.

חיים ילין: אנחנו כנראה לא יודעים לעשות את זה.

חיים ילין: אנחנו צריכים "להשתפשף", לעשות עוד הרבה מאוד תחנות וכנראה הרבה מאוד דיונים כאלה.

חיים ילין: זה הפן הניהולי, איך אנחנו יכולים לעשות.

חיים ילין: באופי שלנו אנחנו אחרים – האופי של מדינת ישראל הוא של סטארט-אפים וקשה לנו עם תעשייה, עם דברים שצריכים לעמוד בלוח זמנים שבהם הכול מוסדר ומסודר.

חיים ילין: אנחנו לא שם.

חיים ילין: אנחנו מסוגלים לעקוף, אנחנו תמיד נראים כמו וספה.

חיים ילין: למה אנחנו תמיד ראשונים בכל סטארט-אפ בעולם?

חיים ילין: כי אנחנו מספיק יצירתיים ויודעים לעקוף.

חיים ילין: אבל רכבת לא יודעת לעקוף, היא יודעת לנסוע ישר והיא חייבת תחנות פה ותחנות שם, והיא גם חייבת תכנון לטווח ארוך.

חיים ילין: הרי ברור לחלוטין כשמדברים על המסילה הרביעית של איילון – אני שותף לזה כבר לפחות עשור, אם לא יותר.

חיים ילין: למה?

חיים ילין: לא דרך התחנה אלא דרך זה שאני רוצה שהניקוז של המים יגיע לשפד"ן לנגב.

חיים ילין: דרך המים, בכלל לא דרך המסילה.

חיים ילין: אותי המסילה קצת פחות מעניינת.

חיים ילין: אני לא גר במרכז ואין לי פקקים ויש לי תחנת רכבת בשדרות, תאמינו לי, שווה זהב, אחלה, ובנתיבות ובאופקים ובבאר שבע, אין לי מילים.

חיים ילין: אני רק חושב שדי.

חיים ילין: צריכה להישאל השאלה כמה זמן לוקח למדינה להפנים את תרבות הרכבות, כמה משרד האוצר מבין את זה, כמה יש לנו אפשרות להגיד: אנחנו עומדים בלוח זמנים.

חיים ילין: המחלה הגדולה ביותר שיש במדינת ישראל היא התאריכים ורמת הציפיות.

חיים ילין: כאשר אתם קובעים תאריך יש רמת ציפיות.

חיים ילין: אל תבואו עכשיו להגיד למה יש דיונים ולמה כולם בתסיסה – כי קבעתם תאריך.

חיים ילין: אתם קבעתם את התאריך, לא אנחנו קבענו אותו.

חיים ילין: אם הייתם אומרים לנו: עוד שנה, אז לא הייתה בעיה בכלל.

רחל עזריה: זה לא נכון.

חיים ילין: היה לי פטנט, ואל תספרו לאף אחד: אמרתי תמיד שהבנייה תסתיים שנה מאוחר יותר.

חיים ילין: בסוף היא תמיד הסתיימה חצי שנה מוקדם יותר ואז כולם מחאו כפיים.

חיים ילין: למה?

חיים ילין: כי בבלתי צפוי אנחנו תמיד נופלים, כי אין לנו את התרבות.

חיים ילין: אנחנו באמת לא יודעים לעשות רכבות.

חיים ילין: אני אומר לכם חגיגית: הרכבת התחתית והרכבת במרכז, בתל אביב ובפרברים, גם שם יהיו דחיות, וגם אז כולם יגידו "געוואלד".

חיים ילין: אין לנו את זה, מה לעשות.

חיים ילין: מה, עכשיו נשתנה כאומה, עכשיו נשנה את האופי שלנו?

חיים ילין: לא.

חיים ילין: אנחנו כאלה.

חיים ילין: לכן מנהל טוב יודע להביא את אותם אנשים שמשלימים אותו, את אותה תרבות שחסרה כאן.

חיים ילין: במקום שבו אני נולדתי היו רכבות תחתיות כבר ב-1920, כולנו נסענו ברכבות.

חיים ילין: לא ידענו מה זה פקקים.

איתן כבל: רחמנה ליצלן, זה לא מדינות מפותחות כמו ישראל.

חיים ילין: לא, ממש לא, אבל אנחנו מדינה בת שבעים.

חיים ילין: אני מצפה דבר אחד, בעיר החדשה שמתכננים במדינת ישראל, לפני שמתכננים אותה שימו שם מסילות רכבת, ואם יש צורך אז גם רכבת תחתית, לפני שמתכננים אותה.

חיים ילין: האמינו לי, החיים יהיו פשוטים יותר.

איתן כבל: תודה.

איתן כבל: ברשותכם, אני רוצה לומר כמה מילים ואז אעביר את רשות הדיבור.

איתן כבל: יש כמובן שאלות למשטרת ישראל, למערכת כיבוי אש והצלה, אאפשר כמובן לנציג של ראשון לציון להתייחס לדברים וכמובן לגיל יעקב מנכ"ל "15 דקות" ולחברים נוספים שירצו להתייחס.

איתן כבל: אבל אני רוצה לומר כמה מילים.

איתן כבל: הדיון נראה קצת על מי מנוחות.

איתן כבל: לשם הגילוי הנאות, נפגשתי אתמול עם מנכ"ל רכבת ישראל.

איתן כבל: זה לא דיון על מי מנוחות.

רחל עזריה: וגם לא יעזור אם ייאמר שזה יהיה בעוד שנה.

רחל עזריה: ירושלים סובלת.

איתן כבל: אני רוצה לומר כמה דברים, ברשותכם.

איתן כבל: קודם כול, לצערי, אני לא מכיר פרויקט אחד בישראל שעמד בלוחות זמנים.

חיים ילין: נתב"ג 2000 שהסתיים ב-2003.

רחל עזריה: עשרים שנים.

איתן כבל: לפני שאתם קופצים תנו לי לסיים את המשפט כדי שתוכלו לקפוץ.

איתן כבל: זה אחת הרעות החולות הגדולות ביותר שמתקיימות בבירוקרטיה הישראלית: תכנון לא תכנון, זמן לא זמן, תקציב לא תקציב, אין ראייה כוללת.

איתן כבל: אני לא רוצה "ללכלך" על המערכות הישראליות אבל שמישהו יתכבד להראות לי פרויקט אחד שעומד בזה.

איתן כבל: מה קורה פה?

איתן כבל: השתגענו?

איתן כבל: פרויקט אחד.

חיים ילין: כביש 6.

איתן כבל: נכון, כביש 6.

איתן כבל: הייתי חלק מן העניין הזה, אבל תזכור שמדינה שלמה התכנסה סביב העניין הזה, חוקקו חוק מיוחד סביב העניין הזה.

איתן כבל: אני לא רוצה עכשיו לפתוח את כל הדיון.

לאה ורון: שם זה נעשה ב-BOT.

איתן כבל: כאן הבעיה היא לא אם זה BOT או לא BOT.

איתן כבל: זאת נקודה אחת.

איתן כבל: דבר שני, אני אומר לך, לאה ורון, ואני מבקש להעביר, אלא אם כן הם לא קיבלו הזמנה, היה מצופה מאנשי אגף התקציבים במשרד האוצר להגיע לכאן עם האנשים הכי בכירים.

עליזה לביא: אתה אופטימי.

איתן כבל: לא.

איתן כבל: בינתיים עד ליום זה בהזמנות שלי פה אני לא יכול להלין.

איתן כבל: אולי במקומות אחרים רגילים לכך שהם לא מופיעים, אבל לא בוועדה הזאת.

איתן כבל: דבר שלישי, אינני ממעיט מערכו של המשנה למנכ"ל משרד התחבורה, באמת שלא, ואתה יודע שלא, ובוודאי לא ממך.

איתן כבל: אני רק אומר שבדיון בסדר גודל כזה היה ראוי שחברתי, קרן טרנר, שאני מעריך מאוד, תהיה נוכחת.

איתן כבל: נקודה נוספת שאני רוצה לומר לכם, אני לא חסיד גדול של רכבות, קודם כול שנדע.

איתן כבל: אני מאמין הרבה יותר באוטובוסים, שיש להם נת"צים, על כל המשתמע מכך.

איתן כבל: אבל זה לא הדיון עכשיו, אנחנו לא רוצים עכשיו לפתוח את הדיון הזה, אנחנו רוצים לעסוק במה שיש.

איתן כבל: זה חלק מן התכנון.

איתן כבל: היה לי המטה הכי טוב בעולם, באה המלחמה והרסה לי אותו.

איתן כבל: מציגים בפנינו את התוכניות, אומרים: "הנה לוחות הזמנים".

איתן כבל: אין דבר אחד שעומדים בו, אין ולו דבר אחד.

איתן כבל: הדבר הכי נורא, שהרבה פעמים אנחנו מוצאים את עצמנו, שמי שמציג בפנינו את העניין יודע שאין סיכוי שיעמדו בלוחות הזמנים שהוא מציג בפנינו.

איתן כבל: זה הדבר הנורא: כסף זה לא כסף, זמן לא זמן, תכנון לא תכנון.

איתן כבל: כשהשר נעלב ממני – כדי להסיר ספק: לא היה שר שעסק בענייני תחבורה כמו השר ישראל כ"ץ, צריך להגיד את זה, אבל זה לא ימנע מאתנו, חברי השר ישראל כץ, לומר את הדברים שלנו בצורה שאיננה משתמעת לשני פנים.

איתן כבל: יש כשל גדול בכל הנוגע לרכבת ירושלים-תל אביב, כשל חמוּר.

איתן כבל: הכשל הזה הוא המשכו של הכשל של הרכבת הקלה בתל אביב, שכבר היינו אמורים לשפץ אותה, כבר היינו אמורים לנסוע בה.

איתן כבל: אם אתם לא יודעים לעמוד בלוחות הזמנים האלה אז למה להנפיץ?

איתן כבל: למה?

איתן כבל: יש כאן שני שלבים.

איתן כבל: אמנם נזעקנו סביב לוחות הזמנים, אבל יש כאן שאלות, אדוני המנכ"ל, שנדונו בבג"ץ, שאלות של אי-עמידה בלוחות זמנים.

איתן כבל: דב חנין דיבר על הקרונות – מה זה?

איתן כבל: זה לגו?

איתן כבל: מישהו חושב שיושב עכשיו איזה מפעל שצריך להרכיב את הרכבות והוא אומר: "אין בעיה, מחר אצלך"?

איתן כבל: מה זה, לקטוף תותים או ענבים ולהעביר אותם מהשדה לבית הלקוח?

איתן כבל: אם אתה לא מודיע כמה שנים מראש – מה, אנחנו היחידים?

איתן כבל: – בהגדרה, אין שום סיכוי.

איתן כבל: חברות וחברים, יאמר המנכ"ל מה שהוא רוצה, השר יאמר עוד יותר את מה שהוא רוצה.

איתן כבל: אין סיכוי שבזמן הקרוב אנחנו נראה רכבות נוסעות כפי שצריך.

איתן כבל: הדיונים הבאים אחרי שרכבת תל אביב-ירושלים תתחיל לעבוד – זה לא רק ראשון לציון, זה ראש העין ופתח תקווה ואשדוד.

עבד אל חכים חאג' יחיא: וטייבה.

איתן כבל: וטייבה, אם תרצה.

איתן כבל: מה זה?

איתן כבל: השמיכה קצרה.

איתן כבל: אם אין תפיסה שיודעת להתמודד עם כל השאלות האלה, אז מה אנחנו עושים?

איתן כבל: מה השטויות האלה?

איתן כבל: את מי אנחנו מרמים?

איתן כבל: זה המצב.

איתן כבל: ועוד לא עסקתי בשאלה שהעלתה חברתי רחל עזריה, מה יקרה אחרי שהאלפים יתחילו לרדת פה בבנייני האומה ואז ייתקעו כולם בפקק וכל הזמן שחסכו בדרך מירושלים לתל אביב יבזבזו בפקק.

רחל עזריה: לא רק בפקק אלא אין תחבורה ציבורית.

איתן כבל: לא דיברתי על פקק.

איתן כבל: אמרתי: ברגע שכבר הגעת, אין רצף, אין קישוריות.

עבד אל חכים חאג' יחיא: בעניין הפקק – יש הרבה פרויקטים שבהם אתה רק מעביר את הפקקים ממקום למקום.

עליזה לביא: אנחנו מדברים על רצף.

עליזה לביא: התכנון נגמר.

איתן כבל: האמינו לי, אני מרשה לעצמי כבר להגיד את זה.

איתן כבל: הולך להיות גיהינום עוד הרבה יותר גדול.

עליזה לביא: המתכננים חשבו שלא יגיעו לרגע הזה.

איתן כבל: לא סתם אמרתי לכם – עוד לא נגעתי בכל הנושא הזה, ותיכף נעסוק בחשמול.

איתן כבל: תקלות תמיד יקרו – תקלה של עמוד כזה, תקלה של עמוד אחר.

איתן כבל: תאמינו לי, הלוואי ואלה היו הסיבות המרכזיות לעיכוב, ואינני מזלזל כהוא זה באף אחת מהן.

איתן כבל: והדרישות של משטרת ישראל הן דרישות, והדרישות של הכבאות הן דרישות.

איתן כבל: זה לא מעניין אותי: עדיף להתעכב עכשיו עוד חודש-חודשיים, שעמוד ייפול על רכבת שיש בה אדם אחד, ולא שאני מזלזל, מאשר שעמוד ייפול על רכבת מלאה בנוסעים.

איתן כבל: אם לא תיאבקו על כל פסיק, אוי ואבוי.

איתן כבל: הנה, אני אומר את זה כאן.

איתן כבל: זה חובת

איתן כבל: כם, בוודאי כשמדובר במבצע הנדסי של מנהרה של 11 קילומטרים, שהכול עובד על החיישנים ועל האלקטרוניקה והטכנולוגיות החדישות ביותר, שאף אחד עוד לא יודע איך זה הולך להתקיים במציאות.

איתן כבל: אבל אין פה שום ראייה רחבה.

איתן כבל: ישראל מוטעי, אאפשר לאדוני לדבר.

איתן כבל: אני גם מבין ללבך.

איתן כבל: אילו ידעתי שאני יוצא מן הבית וצריך לרדת לתחנה, לא הייתי נוסע ברכבת, אין פה סיפור, שאף אחד לא יטעה.

לאה פדידה: לפני 5 דקות הרכבת הפסיקה לפעול בגלל הפגמים.

עליזה לביא: זה לא אשמתם, זה בגלל חמור שעמד על המסילה.

איתן כבל: שאלתי: מי יגיע ראשון לירושלים, חמור או הרכבת?

איתן כבל: אני לא בטוח שהרכבת.

איתן כבל: אדוני המנכ"ל, בכוונתי להכין, על פי חומר שאספתי, סדרה של שאלות, גם על פי כתבות שהתפרסמו ב"כלכליסט", ב"גלובס" וב"דה מרקר".

איתן כבל: כל העיתונות הכלכלית, כל אחד ממקומו שלו הציג נקודות חשובות שנוגעות למתכננים, לחברה הספרדית, לחברה המבצעת.

איתן כבל: יש כאן סדרה ארוכה של שאלות, ואין אחת שהיא לא ב-loop של הכשל.

איתן כבל: כל השאלות האלה, למשל מתי קונים קרונות – דיברתי עם שחר איילון אתמול.

איתן כבל: הרכבת תגיע, ומה עם הקרונות שצריך להביא אותם ממקומות אחרים?

איתן כבל: עם כל הכבוד לירושלים, שהיא על ראש שמחתנו, בסוף מספר הנוסעים לירושלים חשוב ככל שיהיה אבל יש מדינה שלמה.

איתן כבל: אנחנו נרע את המצב של האחרים כדי לעשות טוב לירושלמים?

איתן כבל: כמו דב חנין, גם אני, אם הייתה רכבת כפי שצריך אין מצב שהייתי עולה לירושלים עם הרכב שלי, אין סרט כזה.

איתן כבל: הייתי עולה לירושלים ברכבת.

איתן כבל: אאפשר לאדוני שחר איילון להתייחס, אבל לפני כן אאפשר לנציג של ראשון לציון לומר כמה דברים, למנכ"ל "15 דקות" ואז אאפשר לאדוני את הזמן לענות.

ישראל מוטעי: אני חבר מועצת ראשון לציון, מחזיק תיק התחבורה וראש רשות תמרור בעיריית ראשון לציון.

ישראל מוטעי: ראשית, אדוני היושב-ראש, אני מודה על ההזמנה ועל האפשרות להשמיע את קולם של תושבי ראשון לציון.

ישראל מוטעי: אנחנו מודעים לחשיבות של הרכבת לירושלים, אבל תושבי ראשון לציון לא נופלים לא מירושלים, לא מתל אביב, לא מרחובות ולא מבאר יעקב.

ישראל מוטעי: ראשון לציון היום מונה כ-250,000 תושבים.

ישראל מוטעי: עד סוף שנת 2030 נגיע ל-350,000 תושבים בראשון לציון.

ישראל מוטעי: תושבי ראשון לציון לא מאמינים ברכבת.

ישראל מוטעי: נתקבלה החלטה החד צדדית לסגור את תחנת ראשונים ולא לאפשר לתושבי ראשון לציון להשתמש ברכבת.

ישראל מוטעי: כך מחזירים אותם חזרה כמה שנות דור אחורנית, לחזור לרכבים הפרטיים, לתאונות הדרכים על הכבישים, לצפיפות.

ישראל מוטעי: יש לי שישה בני משפחה שעובדים בתל אביב.

ישראל מוטעי: אני גר במזרח ראשון לציון.

ישראל מוטעי: בשביל לצאת לעבודה הם יוצאים ב-6:30–6:45 בבוקר בשביל להגיע לתל אביב, לרחוב יגאל אלון, שהוא לא רחוק מאוד, לקניון עזריאלי.

ישראל מוטעי: איפה נשמע דבר כזה?

ישראל מוטעי: ועכשיו אתם מונעים מהם גם את הרכבת ואת הכול?

ישראל מוטעי: ההחלטה החד צדדית הזאת היא פגיעה משמעותית בתושבי ראשון לציון.

ישראל מוטעי: תושבי ראשון לציון נפגעים מזה בצורה קשה מאוד.

ישראל מוטעי: אנחנו מחזירים אותם לתחבורה הפרטית.

ישראל מוטעי: כל שאנו מבקשים הוא חלוקה הגיונית ושוויונית בנטל בין כל הערים מסביב.

ישראל מוטעי: הרכבת משרתת לא רק את ראשון לציון אלא גם את צפון נס ציונה ואת כל הישובים מסביב, וגם תושבי בית דגן מגיעים אלינו כדי לנסוע ברכבת.

ישראל מוטעי: לכן נפגשנו עם מנכ"ל הרכבת והגשנו הצעה שכנגד, הצגנו פתרון אפשרי וביקשנו הזדמנות לדון אתנו בפתרון שלנו.

ישראל מוטעי: כל שאנו מבקשים הוא לתת לנו תדירות של קו אחד בערך פעם בשעה, גם בשעות העומס, ובזה להחזיר את האמון שלנו ולתת את השירות שאנחנו רוצים.

ישראל מוטעי: לא ביקשנו להשקיע מיליונים או מיליארדים ברכבת ראשונים ולחבר אותה למשה דיין, שאז כל ראשון לציון תתחבר ותיסע ברכבת והכול ייפתר.

ישראל מוטעי: אנחנו יודעים שזה לא יקרה, לא בעשור הזה ולא בעשור הבא, אבל לפחות תשאירו לנו את רכבת ראשונים.

ישראל מוטעי: אם תשאירו לנו את רכבת ראשונים ונגיע להבנה ונגיע להצעה שהצענו, אנחנו מתחייבים להסיר את העתירה לבג"ץ.

איתן כבל: תודה.

איתן כבל: אני כבר אומר לך, אני לא אופטימי מן הבג"ץ בעניינים כאלה.

איתן כבל: גיל יעקב, בבקשה.

יעקב גיל: תודה, אדוני היושב-ראש, ואני מברך אותך על הדיון הזה ועל סדרת הדיונים שקיימת לפני החגים.

יעקב גיל: ההשלכות של המחדל שאנחנו רואים עכשיו בנושא הרכבת – וזה מחדל רוחבי, זה לא רק מחדל על הקו בין תל אביב וירושלים – רואים אותן בדרכים, רואים אותן בכבישים, רואים אותן בתורים שהולכים וגדלים, כשאנשים מנסים לעלות על אוטובוסים בין תל אביב לירושלים ולפעמים צריכים לחכות כשעוברים 2–3 אוטובוסים.

יעקב גיל: המצב הזה רק הולך ומחמיר, כמויות האנשים רק הולכות וגדלות.

יעקב גיל: צריכים לחכות 2–3 אוטובוסים כדי לעלות על האוטובוס מתל אביב לירושלים, נסיעה שאין בה כמעט נת"צ, נסיעה ארוכה.

יעקב גיל: זה מצב בלתי תקין.

יעקב גיל: בנוסף יש את נושא תדירות הרכבת שתיפתח.

יעקב גיל: דובר בהתחלה – וזה הוצג גם לוועדה למיטב ידיעתי – על תדירות של ארבע פעמים בשעה.

יעקב גיל: אנחנו בעצם יודעים שהתדירות, אלא אם יעדכנו אחרת, עם פתיחת הרכבת, מתי שזה לא יהיה, תהיה פעמיים בשעה.

יעקב גיל: אני לא מצליח לדמיין את מספר האנשים שיידחסו בתדירות של פעם בחצי שעה בנסיעה בין ירושלים ותל אביב, זה פשוט בלתי נתפס.

יעקב גיל: אם נוסיף על זה את ממד הזמן שייקח לאנשים רק כדי להגיע לרכבת, שלפעמים לוקח 50 דקות או שעה בתוך ירושלים רק כדי להגיע לבניני האומה ולתחנה המרכזית – זה פשוט בלתי נתפס.

יעקב גיל: הפקק באיילון שתוקע את המדינה, אני לא מצליח להבין איפה מינהל התכנון, למה שוב יש כותרות על כך ששוב בוחנים את נושא הניקוז.

יעקב גיל: נראה מן הצד – אולי יעדכנו אחרת – שהדברים מתנהלים על מי מנוחות.

יעקב גיל: זה פשוט בלתי נתפס.

יעקב גיל: בנושא התפעול השוטף, אנחנו מקבלים כל הזמן תלונות על עלייה בכמות האיחורים ובצפיפות.

יעקב גיל: זה כמובן קשור למחסור בקרונות ולפקק באיילון, אבל נראה שאין חלופות.

יעקב גיל: הרי אם הרכבת נסגרת לכמה ימים אז לפחות יש איזשהו מערך הסעות, אבל כאן מבטלים את תחנת הרכבת לראשון לציון, העיר הרביעית בגודלה בארץ, ללא חלופות, אין שום קווים אחרים שמציעים, אין שום אלטרנטיבות.

יעקב גיל: זה פשוט מצב בלתי תקין.

יעקב גיל: אני לא מבין איפה שר התחבורה, שפרויקט הדגל שלו הוא הרכבת, נמצא בכל העניין הזה.

יעקב גיל: אנחנו מצפים שהוא יתערב, לא רק בהכרזה כל פעם על תאריך מוקדם שהוא לא יכול לעמוד בו, אלא להציע סל של פתרונות לציבור לכל העיכובים, לכל המחדלים, לכל הבעיות שנוגעות לפיתוח הרכבת.

איתן כבל: תודה, אדוני.

איתן כבל: גברתי רוצה להציג את עניין הרכבת בבית שמש?

לאה ורון: עד שייפתח קו ירושלים–תל אביב אולי אפשר להחזיר את קו הרכבת שקיים ממלחה לתל אביב מבלי עצירה והחלפת רכבת בבית שמש.

לאה ורון: בעבר זכו תושבי ירושלים לעלות במלחה ולהגיע לתל אביב.

לאה ורון: היום צריך להמתין חצי שעה בבית שמש ולהחליף את הרכבת.

איתן כבל: תודה.

איתן כבל: אאפשר בוודאי לאדוני, שחר איילון, להתייחס לכל הדברים.

איתן כבל: אחר כך אבקש לשמוע את ההתייחסויות שלכם לדברים של המנכ"ל.

איתן כבל: אמרתי שבכוונתי להגיש סדרה של שאלות, שאני לא רוצה להעלות אותן בשלב הזה בפורום הרחב הזה, שאלות נוקבות בעניינים כאלה ואחרים.

איתן כבל: בבקשה, אדוני, ותודה.

שחר איילון: תודה לחבר הכנסת איתן כבל היושב-ראש.

שחר איילון: אני מודה לך על הדיון הזה משום ששמים את הדברים, מדברים על הרכבת, שמים את הנתונים של הרכבת בשקיפות מלאה, וחשוב לנו מאוד להעביר את המסרים ולקבל את התגובות, גם של חברי הכנסת וגם של הציבור.

שחר איילון: רכבת ישראל היא חברה ממשלתית, שתקציבה השוטף הוא 2.5 מיליארד שקל ובכל שנה תקציב הפיתוח שלה הוא 2.5 מיליארד שקל.

שחר איילון: בכל יום אנחנו מסיעים יותר מ-250,000 איש, כאשר רק כשהגעתי, לפני שנה וחצי, היו לנו 230,000 נוסעים.

שחר איילון: זאת אומרת, אנחנו בעלייה של 8%–10% בכמות הנוסעים בכל שנה, לעומת הרכבות האירופאיות, שם העלייה היא של 1.5%–2% בכמות הנוסעים בכל שנה.

שחר איילון: יש שני חלקים בתוך הרכבת: החלק התפעולי, והפיתוח, שגם בזה אנחנו נעזרים בחברות אחרות, כמו "נתיבי ישראל", "יפה נוף" ואחרות.

שחר איילון: משרד התחבורה, עם גיבוי מלא של משרד האוצר, נתן הנחיה לרכבת בתוך שבע שנים לעשות מה שעשו באירופה בחמישים שנה, ארבע מהפכות.

שחר איילון: מהפכה אחת נוגעת למנהרות – בקו לירושלים יש 40 קילומטרים של מנהרות; מהפכה בכל הקשור לחשמול, להעביר את הרכבת מדיזל, ממזהמים, מרעש, מיכולות אחרות למערכת ירוקה שקטה יותר, היא מערכת החשמול.

שחר איילון: היא לא הכי יפה על הקווים, אני לא אוהב את קווי החשמל האלה שנמתחים על הפסים, אבל זו רכבת לגמרי אחרת.

שחר איילון: היא גם מאפשרת לנו, אם דיברנו על מהפכת המנהרות, להיכנס אל תוך המנהרות עם חשמול, כי דיזל לא יכול לנסוע במנהרה של 11 קילומטרים, בשל כל מיני סיבות, כולל בשל הסולר שאנחנו לוקחים ביחד אתנו; דבר נוסף הוא מהפכה תקשורתית.

שחר איילון: היום אנחנו עובדים עם קווים ארוכים ומסורבלים שמתוחים לאורך המסילה ויש להם חיישנים על המסילות.

שחר איילון: אנחנו עוברים למערכות אנטנות – חברת "מוטורולה" זכתה במכרז – זה נקרא מהפכת תקשורת, GSM או GSMR (Railways).

שחר איילון: המהפכה הזאת מחייבת אותנו להיות בחזית הטכנולוגיה בכל הקשור לסייבר משום שאנחנו משדרים את הכול החוצה, אבל זה יאפשר לנו קשר רצוף עם הרכבת ולא מנקודה לנקודה, זה יאפשר לנו לנטר את מצבה של הרכבת דקה-דקה, שנייה-שנייה.

שחר איילון: זה גם יאפשר לנו להגיע למצב שלמעשה רכבות הן כמעט אוטונומיות.

שחר איילון: הרכבות הכמעט אוטונומיות האלה – זה מערכת האיתות החדשה.

שחר איילון: מערכת האיתות החדשה, ETCS Level 2 , היא המערכת המודרנית ביותר באירופה.

שחר איילון: בכלל אני רוצה לומר לכם, אנחנו בין ארבע המדינות עם הרכבות המובילות ביותר באירופה בכל הקשור לדיוק ולטכנולוגיה.

שחר איילון: כל הציוד שאנחנו קונים היום – המנופים, מערכות מדידה, קרוניות מדידה, מערכות המסילה שלנו, המִפלגים שלנו, החשמול שלנו – כל מה שאנחנו קונים הוא מהציוד הטוב ביותר והמשוכלל ביותר בעולם.

שחר איילון: כרגע חברת "סימנס" זכתה במכרז של ה-EMU, הקרונועים החשמליים.

שחר איילון: מוקם אתר ענק באשקלון, שבתוכו "סימנס" תשים את הרכבות שלה וגם תתפעל אותן, את 24 הראשונות ואת 24 הבאות.

שחר איילון: עובדי רכבת ישראל – כפול.

דב חנין: אולי כדאי שתגיד לנו כמה מילים על קצב ההצטיידות כי זה שאלה שמטרידה אותנו.

שחר איילון: אני כבר מתייחס.

שחר איילון: היום אנחנו נחשבים אחד הקניינים הגדולים ביותר והחשובים ביותר מארבע החברות המובילות של רכבות בעולם.

שחר איילון: כאשר חברת "סימנס", שלא הייתה פה שנים, חזרה פנימה אל תוך המכרזים, היא מצטרפת ל"אלסטום" ול"בומברבייה", לחברות המובילות שמספקות לנו את הקרונות ואת הקטרים.

שחר איילון: תיכף נדבר על ההצטיידות שלנו.

שחר איילון: יש לנו הצטיידות מדהימה- - -

עליזה לביא: אבל לפני ההצטיידות הנוספת – שמעת פה מכולנו כמעט אותו דבר.

שחר איילון: קודם אסיים על "סימנס".

שחר איילון: המערך של "סימנס", אין אותו אפילו באירופה.

שחר איילון: אלה המערכים המשוכללים והיפים ביותר שיש היום ברכות.

שחר איילון: דיברתם על אחוז הדיוק ברכבת ישראל, דיברו פה על הכול – הציגו לי עכשיו, הראיתי את זה ליושב-ראש, 100% דיוק כרגע.

שחר איילון: אנחנו מדברים על 93% דיוק שנתי ברכבת ישראל כבר מספר שנים.

שחר איילון: זאת אומרת, בכל הקשור לכמות הנוסעים, הביקוש- - -

יעל כהן-פארן: השאלה הרלוונטית היא על דיוק בשעות השיא ולא בכל הרכבות בשעות השפל.

שחר איילון: אפשר לקטוע אותי כל הזמן.

שחר איילון: אדבר עוד דקה ואז תשאלו אותי שאלות.

שחר איילון: אני רוצה לדבר על הקו לירושלים.

יעל כהן-פארן: זו שאלה חשובה לדיון.

איתן כבל: זה לא ילך כך.

איתן כבל: נתתי לו להקשיב במשך שעה ו-20 דקות, אז אנא לכבד.

שחר איילון: יש עלייה גדולה מאוד בביקוש לרכבת ישראל.

שחר איילון: רכבת ישראל לקחה חברה בריטית שביחד אתנו מתכננים בארץ, בהנחיה של משרד התחבורה.

שחר איילון: אנחנו יודעים איך תיראה רכבת ישראל בשנת 2040.

שחר איילון: מתוכננים תחנה-תחנה, מקום-מקום.

שחר איילון: אנחנו יודעים את הקו המזרחי שיעבור לאורך כביש 6, אנחנו יודעים שנגיע לקריית שמונה, אנחנו יודעים שנגיע לאילת, אנחנו יודעים שנעבור מתחת לתל אביב ב-22 קילומטרים מנהרות, עם הכפלת מנהרות החוף, עם רכבת של 250 קילומטרים בין חיפה ובין תל אביב.

שחר איילון: אנחנו יודעים את כל הדברים האלה.

שחר איילון: למה הרכבת היא ראשונה?

שחר איילון: כי אם לא נציב את המסילות שלנו, כל הקישוריות, כל החיבוריות, כל הבנייה, כל המסחר, כל הדברים האלה שצריכים להתארגן סביבנו לא יוכלו לקום.

שחר איילון: אנחנו חייבים כבר להציב את התוכניות, לקבל אישורים מן הגורמים המתכננים, לתפוס את המקומות, את הקרקע עצמה.

שחר איילון: התוכנית שלנו גמורה ומאושרת.

שחר איילון: כרגע אנחנו מדברים על הקו לירושלים.

שחר איילון: לדעתי לא נעשה בקצב כזה, במהירות כזו, שום קו אחר.

יעל כהן-פארן: זה עלות הרכבת הפרטית.

יעל כהן-פארן: זה קצב אחר.

איתן כבל: יעל כהן פארן, הוא אומר את זה, לא את.

שחר איילון: אציג דוגמה.

שחר איילון: ה-Boring machine, המערכת הזאת שבונה ואחר כך עושה את הבטון ועושה את כל הדברים, מכונה משוכללת מאוד, רק בינואר 2012 עלתה על הקו.

שחר איילון: שש שנים אחר כך יש לנו מנהרות יפהפיות.

שחר איילון: שתי מנהרות הקשר שדלפו, בחורף האחרון אחרי שתוקנו לא הייתה שם טיפת מים אחת, הן עמדו כפי שצריך.

שחר איילון: כל המנהרות בנויות.

שחר איילון: יש לנו רצף מסילתי היום מירושלים ועד תל אביב.

שחר איילון: יש לנו שם מערכות תקשורת ומערכות משוכללות מאוד.

שחר איילון: כל מה שקשור לבטיחות – כניצב לשעבר במשטרה וכנציב הכבאות לשעבר זה יהיה בשבילי בושה: עם כל התקנות שקבעתי, עם כל ההנחיות שקבעתי, עכשיו לא אקיים אותן?

שחר איילון: האמינו לי, לדעתי כשהייתי שם קבעתי יותר מדי דברים ועכשיו אני מצטער שקבעתי דברים כל כך חמורים.

לאה פדידה: היית פעם שם?

שחר איילון: הייתי נציב הכבאות, הייתי ניצב במשטרה, הייתי סמפכ"ל, הייתי מפקד מחוז תל אביב, מחוז ש"י, מחוז צפוני, 35 שנים במשטרה.

שחר איילון: את כל ההנחיות האלה אני קבעתי.

שחר איילון: לא נעים לומר בשידור ישיר, אבל עכשיו אני מקבל את זה בריבית כי אני צריך לעמוד בכל ההנחיות שאז קבעתי לרכבת.

שחר איילון: האנשים האלה מקצועיים וטובים.

שחר איילון: כל האנשים שנמצאים פה היו באירופה, עם המנהרות הכי משוכללות, בבתי הספר הכי משוכללים.

שחר איילון: כל הכבאים עוברים עכשיו קורסים בחוץ לארץ איך להתנהג במנהרות ומתנהלים תרגילים גם במנהרות.

שחר איילון: המנהרה הראשונה שפתחנו בספטמבר 2017 בין כרמיאל לנעמן, פתחנו 4.5 קילומטרים של אחיהוד.

שחר איילון: אומר הניסיון שמנהרות הן דבר מסובך.

שחר איילון: בכל יומיים יש איזה חיישן.

שחר איילון: שאלו אותי באירופה: למה הקמתם מנהרות כאלה משוכללות?

שחר איילון: אצלנו אין שום חיישנים, הכול זורם, לא צריך רמקולים, לא צריך מצלמות.

שחר איילון: אתם לא יודעים מה שהם דחפו שם, שאני דחפתי שם.

שחר איילון: אמרו לנו באירופה: בשביל מה עשיתם את המנהרות כל כך מסובכות?

שחר איילון: אמרתי להם: כי כאן זה ישראל.

שחר איילון: אם זה לא משוכלל ולא מתוחכם אז בישראל לא מאשרים שום דבר כזה.

שחר איילון: יש לנו מנהרות משוכללות.

שחר איילון: אנחנו לומדים איך להפעיל אותן.

שחר איילון: בלילות מטפלים בהן.

שחר איילון: יש לנו 20 קילומטרים מתחת לאדמה ו-5 קילומטרים מעל האדמה שהרכבת לירושלים עולה כמעט ב-3% טיפוס לכיוון ירושלים.

שחר איילון: מה המצב כרגע בקו?

שחר איילון: ב-23 בספטמבר אנחנו פותחים את הקו בין תחנת ההגנה ובין תחנת נבון, מסילות דוד המלך.

שחר איילון: אבל זה לא הדבר האידיאלי.

שחר איילון: אנחנו רוצים להגיע עד הרצליה.

שחר איילון: מערכת החשמול, שבנויה על ידי חברה ספרדית, צריך להגיד את האמת, חברת "סמי" (SEMI)- - -

עליזה לביא: ב-23 בספטמבר ייפתח הקו בין ההגנה לנבון?

עליזה לביא: אזכור את זה כי זה יום ההולדת שלי.

לאה פדידה: נביא עוגה לטקס הנסיעה הראשונה.

שחר איילון: זה גם יום ההולדת של הבת שלי.

שחר איילון: בינואר 2018, לפני 4 חודשים, בית המשפט העליון נתן ל"סמי" סוף סוף את האישור וחתם על הסכם הפשרה עם "אלסטום".

שחר איילון: תעשו את החשבון: 4 חודשים.

שחר איילון: הם עובדים בפועל פול-גז 4 חודשים.

שחר איילון: מה אנחנו רוצים כבר מן האנשים האלה שלא קיבלו החלטה בבית המשפט למרות שהדיון התנהל שם שנתיים?

שחר איילון: אנחנו רואים פה קו שמוקם בשש שנים – מי עושה פרויקט של קו כזה בשש שנים?

שחר איילון: זה קו שעומד בזמנים שנקבעו לו.

שחר איילון: בחשמול – בסופו של דבר גם הספרדים צריכים להבין את כל מה שקשור להתנהלות הישראלית.

שחר איילון: אנחנו עוזרים להם, אנחנו נמצאים בכל יום על הקו.

שחר איילון: דן הראל הגיע לפני שבועיים לרכבת.

שחר איילון: אני חושב שהוא עובד שם כפול רק כדי שהקו הזה ייפתח ב-23 בספטמבר.

שחר איילון: זה לא אידיאלי, זה צריך ללכת עד הרצליה.

שחר איילון: החברה זכתה ב-420 קילומטרים חשמול.

דב חנין: מה לוח הזמנים עד שיגיע להרצליה?

שחר איילון: לוח הזמנים עד שיגיע להרצליה הוא 7 חודשים.

שחר איילון: אנחנו לא מומחים לחשמול.

שחר איילון: זאת הפעם הראשונה שאני פוגש חשמול.

שחר איילון: אנחנו מודאגים, לא יודעים איך יתנהלו הסקדות, איך יתנהלו הדברים האלה.

עליזה לביא: מה זאת אומרת?

עליזה לביא: מה זה "פעם ראשונה שאתה פוגש חשמול"?

שחר איילון: אני לא יודע מה זה חשמול.

שחר איילון: אני מכיר דיזל, אפילו קיטור אני מכיר, אבל חשמל לא היה בארץ אף פעם.

שחר איילון: כל המערכת החשמלית, שקיימת באירופה כבר מאה שנים – אגב, הרכבות החשמליות היו באירופה לפני רכבות הדיזל.

שחר איילון: להם יש מאה שנים של ניסיון, לנו יש אפס ניסיון.

שחר איילון: הקו החשמלי הראשון, של 12 קילומטרים, עובד יפה, אנחנו "רצים" שם, בין האיילון לבין מנהרה מספר 1.

שחר איילון: אנחנו רוצים להיות בעוד שלושה שבועות בתחנת- - -

יעקב גיל: אני לא מצליח להבין.

שחר איילון: כל המומחים בעולם, חברות DB, חברות ספרדיות, כל המומחים בעולם עובדים אצלנו.

שחר איילון: מילה אחת לגבי התקציב – אני לא מאמין למה שאני שומע.

שחר איילון: טוב שיש את הדיון הזה, טוב שהנתונים יוצגו.

שחר איילון: הקו הזה הוא מתחת לתקציב שלו.

שחר איילון: 6.3 מיליארד שקל תקציב.

שחר איילון: חברת "סמי" זכתה במיליארד שקל פחות מהצפי.

שחר איילון: החברות שבונות את הקו – לא נגיע ל-6.3 מיליארד שקל, נחזיר למדינה כסף.

שחר איילון: הקו הזה, ביעילות שלו ובביצוע שלו – הנה, נמצא פה סגן החשב הכללי, מטר אליאס מלווה את הרכבת יום-יום.

שחר איילון: האמינו לי, אנחנו לא מוציאים שקל אחד בלי שהוא חותם ומאשר, ואנחנו מקבלים גיבוי מלא, גם ממשרד האוצר וגם ממשרד התחבורה.

שחר איילון: זה פרויקט שמשיג את עצמו.

שחר איילון: אבל מה לעשות, שאלת – אני לא מכיר חשמול.

שחר איילון: חשמול זה המון דברים.

שחר איילון: 61 קטרים חשמליים, כל אחד מהם שוקל 80 טון.

שחר איילון: הם נפרקים בנמל, יש לנו כבר 7 קטרים בארץ.

שחר איילון: הטכנאים שלנו, שלומדים בחוץ לארץ, שחברת "בומברבייה" מלמדת אותם, אנחנו לא יודעים ממש איך מטפלים ברכבת חשמלית, איך יהיו העצרות, איך יהיו הניתוקים, איך הניוטרל-זון יעבוד.

שחר איילון: אנחנו לומדים חשמול.

שחר איילון: כל המומחים שבעולם נמצאים פה בארץ.

שחר איילון: לא חוסכים פה אגורה.

שחר איילון: אבל זה מאמץ של ארבע מהפכות אדירות שרכבת ישראל קיבלה הנחיה לעבור אותן.

שחר איילון: מה שעברו בחמישים שנים, אנחנו עוברים בשבע שנים.

שחר איילון: אנחנו עובדים כמו מטורפים.

שחר איילון: נמצא פה אלכס דובוב.

שחר איילון: הם דיברו על רכבות במוסקבה.

שחר איילון: הוא למד במוסקבה.

שחר איילון: הוא 28 שנים ברכבת, הוא גדל שם בבית ספר לרכבות.

שחר איילון: יש לנו עוד עשרות עובדים שגדלו על הבסיס הזה.

דב חנין: איפה אנחנו בפערים מול הצרכים?

שחר איילון: אנחנו "סובלים" (במירכאות) ממה שאתה תשמח עליו מאוד: יש עלייה גדולה מאוד במספר המשתמשים ברכבת ולכן גם קצב ההזמנות שלנו גדל.

עליזה לביא: אנחנו גם רוצים בזה, זאת המדיניות.

שחר איילון: תאמיני לי, תשאלי את החבר'ה, אני לא משקיע בכלל בפרסום כי אני לא מספיק.

שחר איילון: הרציפים שלי צרים.

שחר איילון: יש לי 64 תחנות, שחלק מהן נבנו לפני 120 שנים על ידי הבריטים.

שחר איילון: הרציפים קצת צרים.

שחר איילון: מה עשינו כדי להוסיף?

שחר איילון: הרכבות שהגיעו היו עם ארבעה קרונות.

שחר איילון: אנחנו ישראלים – הוספנו חמישה קרונות, הוספנו קרון שישי, ופתאום המזגנים כבר לא עובדים.

שחר איילון: הוספנו עכשיו קרון שביעי, והשמיני בדרך.

שחר איילון: מה קרה לנו?

שחר איילון: פתאום הרציפים קצת קצרים, זה כבר 300 מטרים, אז עכשיו שוב בונים רציפים.

שחר איילון: אנחנו עובדים כמו מטורפים כדי לתת מענה לביקוש.

דב חנין: קצב ההצטיידות אטי מאוד.

דב חנין: העלייה בביקוש מבורכת.

לאה פדידה: מה עם הבעיה של עמודי החשמל?

איתן כבל: אני מבקש התייחסות לשני דברים: ראשית, לתקלה בחשמול, ושנית, לעניין ההצטיידות.

שחר איילון: נבנים מאות עמודי חשמל.

שחר איילון: עמודים, כפי שהוא אומר, זה דבר פשוט מאוד.

שחר איילון: עומד עמוד ברזל, שעליו יש מין מוט, וכאן יש לנו את קו החשמל, ה-Catenary הזה שאנחנו עושים.

שחר איילון: ה-Catenary הזה בינתיים, מכיוון שאין עוד את הרצף, תלוי ומחכה לחיבור שלו, וחיברו אותו לעמוד, כמו מין עניבה שחיברו לגוף.

שחר איילון: כאן עוברות הרכבות ביום-יום.

שחר איילון: הייתה סערה ביום רביעי, חוט אחד מתוך המאות שקשורים שם השתחרר.

שחר איילון: עברה רכבת וזה פגע במראת הצד שלה.

שחר איילון: מראת הצד התקפלה ופגעה בחלון צד.

שחר איילון: הרכבת המשיכה לנסוע.

שחר איילון: הבאנו את "סמי", הבאנו את כל המומחים, עבדנו כל הלילה.

שחר איילון: בדקנו את כל 420 העמודים.

שחר איילון: קשרנו אותם עכשיו קשירות כפולות ומרובעות כדי שלא תהיה בהם תקלה.

שחר איילון: עושים תחקיר, קונסים את "סמי", מחפשים את הפועל שלא קשר כפי שצריך.

שחר איילון: אבל הייתה סערה אדירה, ולא רק שם נפל, נפלו הרבה מאוד דברים.

שחר איילון: זאת התקלה שהייתה לנו.

יעל כהן-פארן: זה במבנה שמותקן זמנית?

שחר איילון: ברור.

שחר איילון: הוא היה בהכנה באתר עבודה.

שחר איילון: מנהרות הקשר הללו שמדברים עליהן כל כך הרבה, סידרו אותן שוב, עטפו אותן בפי שתיים בטון, וזהו.

שחר איילון: בחורף האחרון לא הייתה שם טיפה אחת.

יעל כהן-פארן: רציתי לשאול לגבי הדיוק.

יעל כהן-פארן: דיברת על 93% דיוק בממוצע.

יעל כהן-פארן: לא אחלוק עליך, אתה מביא את הנתונים ואני מניחה שזה נכון.

יעל כהן-פארן: השאלה האם אתם עושים את הבדיקות על אי דיוקים בשעות השיא לעומת שעות השפל.

יעל כהן-פארן: הרי רוב הנוסעים נוסעים בשעות השיא והתלונות מן הציבור הולכות וגוברות כי החוויה של הנוסע בסופו של דבר היא של הרבה יותר איחורים.

שחר איילון: יש לנו אפליקציה, אנחנו שקופים, אנחנו חברה ממשלתית, הכול פתוח, כל הנתונים פתוחים.

שחר איילון: אנחנו יודעים בכל זמן על כל נוסע, איפה הוא נכנס ואיפה הוא יוצא.

שחר איילון: מה עשינו?

שחר איילון: באפליקציה שלנו כתוב שיעור הדיוק.

שחר איילון: בכל המסכים בכל הרכבת יש את שיעור הדיוק באותו רגע, באותה שנייה.

שחר איילון: כרגע עם המזל הטוב שלי היה 100% דיוק, אבל כשהגיע חמור למסילה – איפה בדנמרק תמצאי חמור שעובר במסילות?

שחר איילון: באוסטריה יש 3,000 מפגשים בין כביש ובין מסילה ואין להם מכוניות שנכנסות פנימה.

שחר איילון: אצלנו יש בסך הכול 74 מפגשים בין כביש ובין מסילה – אגב, אנחנו עובדים כמו משוגעים כדי לעשות הפרדות מסילתיות, בכל שנה אנחנו עושים בין 6–7 הפרדות ומבטלים מפגשי כביש ומסילה.

שחר איילון: להם יש 3,000 ושם אף אחד לא מעז לעלות על המסילה.

שחר איילון: אנחנו משקיעים עשרות מיליוני שקלים בהפרדה מפלסית.

יעקב גיל: אז מה אחוזי הדיוק בשעות השיא?

יעל כהן-פארן: יש נתונים לגבי שעות השיא בשנה שעברה?

שחר איילון: אסביר לך דבר אחד: אנחנו עושים את ההפרדות המפלסיות.

שחר איילון: באוסטריה יש 3,000 מעברים ואין להם בעיה.

שחר איילון: לנו על 74 מעברים ויש לנו בעיה עם מכוניות, קלנועיות, אנשים.

יעל כהן-פארן: אתה אומר שרוב העיכובים נובעים בגלל חמור או רכב שנוסע על המסילה?

שחר איילון: לא, לא.

שחר איילון: בגלל עומס, בגלל הכניסה בדלתות הרכבת וכניסת נכים.

שחר איילון: באוסטריה, שם הרכבת פועלת מאה שנים, אין נגישות מלאה.

שחר איילון: לנו בכל 64 התחנות יש נגישות מלאה.

שחר איילון: אין נכה, אין עיוור שלא יכול לתאם נסיעה ויש לו כבוד, יש לו נסיעה, כאשר דיילים לוקחים אותו ומחזירים אותו.

שחר איילון: רכבת ישראל מובילה בתחום הנגישות ועכשיו הגדלנו את גודל האותיות.

לאה פדידה: בימי ראשון, עם החיילים, אתם מתגברים את מספר הנסיעות?

שחר איילון: יש לנו רכבת חיילים מיוחדת שנוסעת מנהריה ומורידה אותם בדרום.

שחר איילון: אלה חיילים שלנו.

עליזה לביא: אני רוצה, ברשותך, להחמיא למנהל תחנת הרכבת בנתניה.

עליזה לביא: הבן שלי נרדם ברכבת, הוא לוחם, ירד בלי התיק ואחרי כמה שעות מנהל תחנת הרכבת בנתניה דאג לכך שהביאו לו את התיק.

עליזה לביא: באמת תודה.

עליזה לביא: ממש התרגשתי מן הטיפול האישי.

דב חנין: שחר איילון, אתה מתאר היטב את החצי המלא של הכוס וכל הכבוד לכם, באמת כל הכבוד לכם.

דב חנין: אותי מטריד מאוד, מחר בבוקר ועוד חצי שנה יופעל קו רכבת לירושלים.

דב חנין: הציבור צריך לדעת.

דב חנין: תהיה התקוממות בהמון מקומות בארץ כי יורידו את מספר הרכבות.

איתן כבל: התייחסתי לזה.

דב חנין: פשוט אנחנו על אותה תשתית.

דב חנין: מה הרכבת עושה כדי לקבל יותר ציוד נייד וכדי לפרוץ את פקק התנועה בנתיבי איילון, מסילה רביעית?

דב חנין: מה צריך לעשות?

דב חנין: מה אנחנו צריכים לעשות בעניין הזה?

עבד אל חכים חאג' יחיא: אני רוצה להעמיד דברים על דיוקם.

עבד אל חכים חאג' יחיא: כאשר אתה אומר שיש זוכה והסכום הוא מיליארד שקל פחות ולכן תחזירו כסף, הרי אחרי שיש לך מכרז אתה לא צריך לסטות 20% מן הסעיפים שיש לך כדי לא להחזיר את המיליארד שקל.

עבד אל חכים חאג' יחיא: אז בואו נדייק, כי אחרי המכרז זה הסכום שצריך להיות ממומן ולא המימון שתוכנן מראש.

עבד אל חכים חאג' יחיא: לפחות בזה ננסה לדייק.

עבד אל חכים חאג' יחיא: לגבי 18% תוספת לעומת 1.5% באירופה – כי אירופה מרושתת בכל מקום.

עבד אל חכים חאג' יחיא: זה מעלה את הצורך להוסיף עוד קווים, להוסיף עוד קרונות ולשכלל את העבודה.

עבד אל חכים חאג' יחיא: זה לא אומר שאתם השתפרתם, אלא אנשים רוצים להגיע ולא מוצאים, זה המשמעות של התוספת.

עבד אל חכים חאג' יחיא: זה מחייב עבודה יותר אינטנסיבית.

אליאס מטר: אני רפרנט תחבורה בחשב הכללי.

אליאס מטר: לסוגיית ההצטיידות, נושא ההצטיידות שהעלה חבר הכנסת חנין – למעשה היו לנו כמה שנים קשות של מפגש תשתית.

אליאס מטר: למעשה הקווים המרכזיים של הרכבת עוברים דרך תל אביב.

אליאס מטר: אין היום יכולת תשתיתית מסילתית להפעיל רכבות נוספות.

אליאס מטר: הפתרון שהגתה הרכבת בשנים האחרונות, כפי שאמר המנכ"ל, היא להאריך רכבות קיימות.

אליאס מטר: נתנו מענה.

איתן כבל: אנא תחדש לנו, אל תחזור על דברים שנאמרו, ברשותך.

אליאס מטר: כאשר מדברים על הצטיידות, ככל שאין תשתית מסילתית- - -

איתן כבל: את זה הבנו.

אליאס מטר: בואו נחדד את הבעיה.

אליאס מטר: אנחנו כנראה נתחיל לפתור את הבעיה בסוף שנת 2020 ותחילת שנת 2021, כאשר מערכת האיתות החדשה תיכנס לתפקוד ואז תהיה לנו יכולת להוסיף רכבות נוספות.

אליאס מטר: התהליך הזה מקודם במקביל להליך הרכש שציין המנכ"ל, רכש של 330 קרונות נוסעים חדשים מחברת "סימנס", בעלי קיבולת של כ-30,000 מושבים.

אליאס מטר: אז בעיית ההצטיידות המרכזית אל תוך גוש דן תיפתר כנראה בעוד שלוש שנים.

אליאס מטר: אין לה פתרון לטווח הביניים.

אליאס מטר: זה לא עלה עד כה בדיון אז כדאי לדייק.

איתן כבל: תודה.

איתן כבל: אני רוצה לאפשר לאנשי משטרת ישראל והכבאות להתייחס.

איתן כבל: זה נראה טוב מדי.

עוז אלאסי: אני רמ"ד תכנון חירום במטה הארצי במחלקת חירום.

עוז אלאסי: קודם כול, מדובר בקו ייחודי מאוד, מאזור שער הגיא ועד ירושלים.

עוז אלאסי: זה תוואי בעייתי למדי וכולו בנוי גם במנהרות וגם בגשרים.

עוז אלאסי: לא פוגשים שם הרבה קרקע, זה או מנהרה או גשר.

עוז אלאסי: האתגר הגדול עוד יותר, שתחנת האומה נמצאת 80 מטרים מתחת לאדמה, 80 מטר מתחת למפלס הרחוב, כאשר אין שום אפשרות להגיע בצורה ישירה ממפלס הרחוב למפלס הרציפים.

עוז אלאסי: אין לנו ניסיון מבצעי.

עוז אלאסי: אנחנו לא יודעים לעבוד במנהרות.

עוז אלאסי: אנחנו מתאמנים לזה ורוכשים ציוד באמצעות הרכבת, ביחד עם השותפים שלנו בכיבוי אש והצלה.

עוז אלאסי: אנחנו מנסים לטפל בפעילות המבצעית הנכונה, היסודית, המקצועית והבטיחותית ביותר, שנוכל להיענות לכלל תרחישי הייחוס שכיוונו אליהם, מאירועים של תאונות בקו, החל משימוט של הרכבת, דרך פעילות פלילית בתוך הקו הזה, פעילות פח"עית וכיוצא בזה.

עוז אלאסי: כתבנו את תרחישי הייחוס ביחד עם השותפים, גם ברכבת, גם כיבוי אש והצלה וגם מגן דוד אדום.

עוז אלאסי: אנחנו הולכים לעשות תרגיל גדול מאוד בחודש יוני ביחד עם 600 מביימים שאנחנו מקבלים מן הרכבת והוא יענה על מספר תרחישים.

עוז אלאסי: כל הדברים האלה הם כדי שנוכל לתת פעילות נכונה, שאם חס וחלילה יקרה אירוע בתוך תוואי הרכבת, בתוואי המנהרות, נוכל להגיע בצורה בטיחותית ולהוציא את מרב הנפגעים מן המקום.

עוז אלאסי: חשוב לציין את נושא העשן בתוך מנהרה.

עוז אלאסי: אולי השותפים מכיבוי אש והצלה ירחיבו בעניין.

איתן כבל: הבנו את העיקרון, שאין לכם ניסיון בתהליך הזה.

עוז אלאסי: חשוב לי לציין שיש שיתוף פעולה מצוין עם הרכבת ועם כלל ארגוני החירום וההצלה לטיפול מהיר, מקצועי והישגי בפערים.

עוז אלאסי: יש אמנם הרבה מאוד פערים.

עוז אלאסי: אנחנו בשלבים מתקדמים מאוד של רכש של כלל הציוד שאמור להיכנס אלינו וגם לכיבוי אש והצלה.

עוז אלאסי: יש עוד כל מיני נושאים, אבל בסך הכול הכיוון חיובי למדי, גם מבחינת ההכשרה, האימון והציוד.

איתן כבל: תודה, אדוני.

איתן כבל: יש לכם מה להוסיף?

אבי בן זקן: אני מאג"מ בכיבוי אש והצלה.

אבי בן זקן: בסוגיות המרכזיות יש הבנה מלאה בינינו לבין רכבת ישראל.

אבי בן זקן: אנחנו מלווים את הפרויקט הזה החל משלב הכרייה ועד לשלבים האחרונים.

אבי בן זקן: חלק מן הפערים שהוצגו כאן, למשל בעניין חוסר הניסיון, אנחנו מנסים לגשר עליהם באמצעות אימונים.

אבי בן זקן: כבר שלוש שנים אנחנו מתאמנים באירופה בבתי הספר הכי מובילים שיש.

אבי בן זקן: גם פערי ההצטיידות.

אבי בן זקן: אנחנו מקווים שההנחיה של השר וההנחיה של הנציב ושל המפכ"ל יישמרו, שלא ייפתח הקו בלי שכל דרישות הבטיחות ייענו.

איתן כבל: תודה, אדוני.

איתן כבל: בבקשה.

עקיבא רום: אני מנהל אגף רכבות במשרד התחבורה.

עקיבא רום: הרגשתי הרגשת אי-נוחות לגבי הרבה מאוד הערות על איך אנחנו במשרד התחבורה שותפים ומוודאים שכל נושא הבטיחות יתקיים.

עקיבא רום: אני רוצה להאיר את עיניכם ולהגיד לכם שבמקביל למהפכה שתהיה ברכבת באשר להכנסת מערכות וטכנולוגיות חדשות בזמן קצר מאוד, עשינו מהפכה נוספת, של בניית רגולציה בתחום הרכבתי, שנשענת ומאמצת את מרבית התורות האירופאיות המתקדמות ביותר בתחום הבטיחות, כולל הפעלת חברות מקצועיות בלתי תלויות מחוץ לארץ שבודקות את תהליכי הבטיחות.

עקיבא רום: רק לאחרונה רכבת ישראל הוסמכה על ידי מערכת ניהול הבטיחות שלה מבחינת Safety management system, על ידי גורם אירופאי שעושה את זה ברכבות באירופה וקיבלה ציון גבוה.

עקיבא רום: אנחנו כמשרד התחבורה נתנו לה תעודת הסמכה, שהיא תעודה שמחייבת את הרכבת להרבה מאוד תהליכים, שמחייבת אותה לעבודה יום-יומית בכל תהליכי ניהול הסיכונים, זיהוי הסיכונים, שהיא מערכת פרו-אקטיבית ולא מערכת מגיבה, מערכת שצופה אירועים.

עקיבא רום: הרכבת היום פועלת בכל הפרויקטים וגם בתפקוד היום-יומי שלה כגוף שפועל לפי מערכת ניהול בטיחות.

עקיבא רום: לגופו של עניין, משרד התחבורה מעורב בבקרה על הבטיחות בפרויקטים.

עקיבא רום: על פי הרגולציה החדשה שנקבעה לאחרונה, אישור פתיחת הקווים, בניגוד למה שהיה פעם, ניתן על ידי משרד התחבורה.

עקיבא רום: כלומר, הרכבת צריכה להציג על ידי מערכת ניהול הבטיחות שלה שהיא עומדת בכל הדרישות.

עקיבא רום: כשאנחנו אומרים "בטיחות" אנחנו מתכוונים לכל תהליכי מחזור החיים של המערכת, החל מהגדרת המערכת, מהמפרטים הטכניים, מהבנייה, מהבחינה שלה, ועד לרמת ההפעלה והתחזוקה.

עקיבא רום: רק אחרי שהרכבת תציג את ההוכחות לכל התהליכים האלה בכל המערכות שמעורבות היא תקבל את אישור ההפעלה, כאשר במקביל אנחנו מפעילים חברה גרמנית בלתי תלויה, מן המובילות באירופה, שתיתן לנו המלצה שבטוח להפעיל את הרכבת.

איתן כבל: תודה.

איתן כבל: ברשותכם, אני אומר גם לך אדוני המנכ"ל, בוודאי בהמשך לפגישה שלנו, בואו לא נפריז.

איתן כבל: עם כל הכבוד, והצגת את הדברים, וכפי שאמר חברי דב חנין, אנחנו מסתכלים על חצי הכוס המלא, וזה בסדר גמור.

איתן כבל: אני יודע שאין לנו ניסיון ב-40 קילומטרים מנהרות, אני יודע שאין לנו ניסיון בחשמול, בשונה מחלק מחבריי, לכל זה אני מודע.

איתן כבל: אפילו לאי-הנוחות של גיל יעקב, אני אומר: הם לא עושים את העבודה ללא המומחים הכי טובים.

איתן כבל: הוא אמר שעדיין אין אנשים בארץ שיודעים להגיד במאה אחוז שהם יודעים לפקח בכל שלב.

איתן כבל: כמו בכל דבר, מ-35F ועד הצוללות החדשות או לא חשוב מה.

איתן כבל: ברור, אנחנו מכירים את זה, אנחנו יודעים את זה ומקווים מאוד שבסוף-בסוף הניסיון שיירכש יהיה מספיק כדי לתת תשובות.

איתן כבל: לא על זה אני מדבר.

איתן כבל: אני רוצה לחזור ולומר לך, אדוני המנכ"ל, בואו לא נייצר אווירה פסטורלית מדי, עם כל הכבוד.

איתן כבל: זה לא רק עניין של עמידה בלוחות זמנים.

איתן כבל: יש כאן תפיסה, יש קיר.

איתן כבל: אני אומר את זה בכל הכבוד גם לדברים שנאמרו כאן על ידי נציג החשב הכללי.

איתן כבל: מה זה?

איתן כבל: כל בוקר קמים ומחליטים מה יהיה מחר?

איתן כבל: אין "חיה" כזו.

איתן כבל: כשתכננו 40 קילומטרים מנהרות, וכל הכבוד שעושים את זה, קמו בבוקר ואמרו: "או-קיי, רשמנו את המשימה, אז מה עושים?

איתן כבל: " חשמול – נכון שאין לנו את הניסיון אבל בשביל זה ניתן לרכבת ישראל ולמשרד התחבורה צ'ק כמעט פתוח כדי לתת תשובות ומענים.

איתן כבל: נכון לרגע זה, כל מה שאמר השר, שלב אחר שלב לא עמדו בו.

איתן כבל: קודם כול, זאת עובדה.

איתן כבל: אני מקווה שהשר יודע מה הוא אומר.

איתן כבל: זאת לא תחרות ביני ובינו, להראות לי עכשיו שכן יעמדו.

איתן כבל: בסוף-בסוף, בשל כל הסיבות שאמרת, כל מה שמבקשים הוא שבנקודת קצה יגידו לנו: זה אמור להיות שם.

איתן כבל: אבל זה לא שם.

איתן כבל: תרשום לפניך, זה גם לא יהיה ביעד שאדוני מנכ"ל הרכבת יאמר.

איתן כבל: אני לא מדבר על יציאה לדרך.

איתן כבל: הרי כל הזמן יהיו תיקונים, גם כשייצאו לדרך יהיו תקלות – את זה שכחו פה, שם עשו כך – אין לי ספק.

איתן כבל: אבל אני מדבר על ראיית המקרו.

איתן כבל: אין פה ראיית מקרו.

איתן כבל: פרויקט בסדר גודל כזה, של 6 מיליארד שקלים, אי אפשר שייצא לדרך בלי שתדע איפה אתה בכל שלב ושלב.

איתן כבל: זה פשוט לא מתקבל על דעתי.

איתן כבל: בוודאי זה לא התחיל בשנה האחרונה כי דברים שיקרו עכשיו – זה לוחות זמנים של שנתיים, שלוש, ארבע, חמש שנים אחורה.

איתן כבל: כלומר, כל מה שאתה אומר עכשיו, המשמעויות אמורות לבוא לידי ביטוי בעוד 4–5 שנים.

איתן כבל: חבר הכנסת דב חנין, אני מבקש שתחליף אותי למספר דקות, בבקשה.

איתן כבל: תאפשר לאנשים נוספים להתייחס כדי שאוכל בהמשך לסכם.

דב חנין: אני רוצה לנצל את היציאה לרגע של יושב-ראש הוועדה כדי בכל זאת לחזור ולהציק לך בשני הנושאים שמטרידים אותי.

דב חנין: בסוגיית המסילה הרביעית התמונה שמתגלה לנגד עינינו פשוט מזעזעת.

דב חנין: אנחנו, ומנהלת הוועדה, עשינו את כל המאמץ, אפילו הצלחנו לייצר הסכמה בין קואליציה ואופוזיציה, להעביר סעיף בחוק ההסדרים, בהסכמה מלאה, כדי לשחרר את פקק התנועה של הרכבות באיילון.

דב חנין: אני אומר לנציגי הרכבת, אני מבין שהכדור לא אצלכם, הכדור בידי רשויות התכנון.

דב חנין: גברת שפרן ממינהל התכנון, מה את יכולה להגיד לי?

דב חנין: למה אנחנו תקועים?

אילנה שפרן: אולי יובל ענתבי יוכל להתייחס לשאלה.

יובל ענתבי: אני מתנצל, אני לא יכול להשיב.

דב חנין: אני מבקש בשם הוועדה לקבל בתוך שבוע מכתב שמסביר לנו למה הקישור של המסילה הרביעית באיילון תקוע ומה בדעת הוות"ל לעשות כדי לשחרר אותו מן הפקק הזה.

דב חנין: אני רוצה בשם הוועדה לפנות, להוציא מכתב ליושב-ראש הוות"ל.

דב חנין: נאמר לו שאנחנו רואים בעניין המסילה הרביעית באיילון פרויקט לאומי מן המדרגה הראשונה, בדחיפות עליונה.

דב חנין: אני אומר את זה בכאב, אדוני מנכ"ל הרכבת.

דב חנין: אתה עושה מאמצים עצומים כדי שיהיה קו רכבת לירושלים, ואני בעד, אבל חלק גדול מאזרחי ישראל צריך לדעת שכאשר הקו הזה ייפתח השירות שלהם ייפגע כי הרכבת הזאת שתיסע לירושלים, במקומה יהיו רכבות אחרות שלא ייסעו וזה, בין היתר, בגלל הוות"ל, בגלל העובדה שהוות"ל גוררת רגליים ולא שמה את הפרויקט הזה בראש סדר העדיפויות שלה.

דב חנין: אנחנו מבקשים שזה יהיה ממש בראש סדר העדיפויות שלכם.

דב חנין: אם יש משהו נוסף שאנחנו בכנסת נוכל לעשות כדי לסייע לכם, במה שדרוש בעניין הזה, אנחנו ממש מגויסים לעניין.

יעל כהן-פארן: חוץ מהרחבת סמכויות הוות"ל.

יעל כהן-פארן: יש להם מספיק.

דב חנין: את זה כבר נתנו.

דב חנין: עכשיו יש לכם את הסמכויות.

דב חנין: רק תעשו את העבודה.

דב חנין: שאלה שנייה מופנית לנציגי משרד האוצר והיא קשורה לתוכנית ההצטיידות של הרכבת.

דב חנין: אדוני, בצדק אמרת, כולנו שמחים שאנשים מצביעים ברגליים בעד הרכבת, אבל הראייה של משרד האוצר – יש כאן נציג של משרד האוצר?

דב חנין: הוא יצא.

דב חנין: אני מבקש שנוציא בשם ועדת הכלכלה מכתב לשר האוצר.

דב חנין: לא נשאיר את זה בדרג המקצועי.

דב חנין: נגיד ששמענו פה דיווח על עבודת הרכבת.

דב חנין: אנחנו שמחים לראות שבכל קו שהרכבת מפעילה הביקושים עולים בשיעורים לא מבוטלים על הצפי המוקדם.

דב חנין: הדבר הזה מייצר בהרבה מאוד מקרים עומס קשה ולא נוח ברכבות.

דב חנין: זה מחייב שינוי תפיסה מבחינת תוכנית ההצטיידות.

דב חנין: אנחנו פונים גם לרכבת וגם למשרד האוצר.

דב חנין: אנחנו פונים אליכם להיות נועזים יותר בבקשות ההצטיידות, לא להיות מנומסים ולא להיות מתחשבים אלא להיות דרשניים ולוחמניים, לדרוש את המקסימום האפשרי.

דב חנין: שחר איילון, בצדק אמרת, אדוני, שכאשר הרכבת היום מבקשת הצטיידות היא לא תקבל את זה בעוד חודש וגם לא בעוד חצי שנה.

דב חנין: אנחנו מדברים על העתיד, אבל העתיד כפי שנראה לנו יש בו הרבה אתגרים.

דב חנין: התשובה לאתגרים האלה חייבת להיות עכשיו.

דב חנין: אם יש למישהו תשובות לגבי השאלות שהעליתי, אשמח לשמוע.

עבד אל חכים חאג' יחיא: אם לא מתכננים, לא מקבלים.

עבד אל חכים חאג' יחיא: זה לא בלחיצת כפתור.

עבד אל חכים חאג' יחיא: אם אתה לא רואה את הראייה העתידית, זה לא יקרה.

דב חנין: לכן פניתי לרכבת, להיות הרבה יותר דורשנית.

דב חנין: אנחנו מדברים על מהלך שהדרישות של הרכבת היום יקבלו מענה כאשר אפשר יהיה לספק את הדברים.

דב חנין: אני חושב שמן הוועדה הזאת אנחנו יכולים לומר לכם שלפחות בחדר הזה אנחנו מבינים איזו תמונת מציאות דרמטית זו.

דב חנין: אנחנו מגיעים אליה גם כשהרכבת לירושלים תופעל.

דב חנין: הדברים האלה צריכים להיאמר: גם כשהרכבת לירושלים תופעל נהיה בתמונת מציאות דרמטית מאוד, ואנחנו מוטרדים מכך כי היינו רוצים שכל אזרחי ישראל יקבלו שירות טוב יותר.

איתן כבל: תודה לדב חנין.

איתן כבל: אני רוצה לנצל את ההזדמנות ולומר לך תודה כיושב-ראש ועדת המשנה לתחבורה ציבורית, על כל אשר אתה עושה ופועל, במשותף ובנחישות.

דב חנין: תודה לך, אדוני, על שיתוף הפעולה.

איתן כבל: אני מבקש לומר לכם, אדוני המנכ"ל, אני לא נינוח, אני לא יוצא מן הדיון הזה בתחושה שאני על אדני ברזל, אפרופו רכבת ישראל ומסילות, ממש ממש לא.

איתן כבל: התחושה שלי, כאשר נאמר בדיון – אני מכיר את זה, נער הייתי וגם זקנתי.

איתן כבל: הסיבות של הלמה – אני יכול למלא לך כרך עב כרס, אין בישראל מקום כבר.

איתן כבל: כל אחד בא עם הסיפור שלו.

איתן כבל: רק קודם קיימתי דיון בשאלה למה לא מגיעים טכנאים או מובילים בזמן לבתי הצרכנים, וכולם צודקים.

איתן כבל: זה כך, זה פקק, עכשיו הם רוצים שנאפשר למשאיות בכלל לנסוע על הנת"צים, זה משהו חדש, כדי שיגיעו בזמן.

איתן כבל: לחוצפה אין גבול.

איתן כבל: אני אומר לך, שחר איילון, ואת זה אתבע, מאז שיחתנו עשיתי עבודה ואספתי חומר מכל מיני גורמים.

איתן כבל: יש לי סדרה ארוכה של שאלות שלא רציתי להעלות כאן כי אני מרגיש שאני לא בשל לשאול את השאלות בפומבי.

איתן כבל: אבל השאלות מופנות גם למשרד התחבורה, גם למשרד האוצר, גם לחשב הכללי וגם אליכם.

איתן כבל: אמרתי לך: אני לא רוצה שתתעסק עם העבר, אבל אי אפשר להתעלם מן העבר כגורם שמשפיע על העתיד.

איתן כבל: אם הייתי יודע שאתה תגיד לי: שנה ושעה מהיום יהיה א', ב', ג', ד' – בסדר.

איתן כבל: ופתאום נוח, ויש לנו את המבול החדש והכול.

איתן כבל: בסדר.

איתן כבל: אבל זה לא המצב.

איתן כבל: ברוב המקרים אנשי מקצוע נותנים לוחות זמנים – כפי שאמרתי בפתיחת הדברים – כאשר הם יודעים שאין סיכוי שהם יעמדו בלוחות הזמנים האלה.

איתן כבל: זה נהיה שיגעון.

איתן כבל: וכולם אומרים אמירות רק בשביל הכותרת, ואף אחד לא לוקח אחריות כי "מה זה משנה מה אמרתי?

איתן כבל: " לכן אני אומר את זה לך, אתה המנכ"ל, אתה מנכ"ל שנה וחצי.

איתן כבל: אתה כבר נכנס אל תוך אותו מתווה שאתה לא יכול להגיד "קודמיי", אתה כבר בתהליך שזה אתה.

איתן כבל: אתמול הארת את עיניי בהרבה נקודות, וטוב שערכנו את הפגישה המקדימה, אבל אבקש על סדרה ארוכה של שאלות לקבל תשובות, וגם מן הגורמים במשרד התחבורה ובמקומות אחרים.

איתן כבל: מרגע זה, אני מודיע, גברתי מנהלת הוועדה, נבקש דיווח דו-חודשי בכתב, מסודר, בדיוק איפה כל דבר ודבר עומד.

איתן כבל: בכל הכבוד שכולם נזעקו מהעמוד שנפל, לצערי יהיו כנראה עוד כאלה.

איתן כבל: זה לא הסיפור, מבלי חס וחלילה להמעיט כהוא זה מנפילה או פגיעה במסילה.

איתן כבל: בקו כזה יהיו חמורים שייהרגו על המסילה, יש לצערנו מתאבדים, יש את אלה שנותנים את ה"מכסה" השנתית שלהם בהתאבדויות, לצערנו הרב.

איתן כבל: אבל זה לא הסיפור.

איתן כבל: זה אחוז או שני אחוזים, אני מוכן אפילו לומר 10 אחוזים.

איתן כבל: אבל יש 90 אחוזים, שאנחנו תובעים ומצפים שלפחות זה "יתוקתק".

איתן כבל: אם הייתם הראשונים – מה קורה עם הרכבת הקלה?

איתן כבל: הרכבת הקלה הייתה צריכה להיות כבר מזמן על הנתיב וכל פעם דוחים את לוח הזמנים.

איתן כבל: זה מזכיר לי, כאשר אני מתלונן למשל על "הוט", אומרים: "מה אתה רוצה?

איתן כבל: זה לא אנחנו, אנחנו כבר חברה אחרת".

איתן כבל: אי אפשר שכל פעם יבוא מנכ"ל חדש, יבוא יושב-ראש חדש – לשמחתנו אין שר חדש, יש רצף תפקודי לפחות בזה – אבל לפחות שהדברים שאנשים אומרים, יעמדו מאחוריהם.

איתן כבל: ממך, שחר איילון, בטח אני מצפה.

איתן כבל: אנחנו מכירים, גם ברמה האישית.

איתן כבל: גם נשאת בתפקידים שיוצרים ציפיות מצד כל הגורמים האחרים ואתה יודע בדיוק איך להתנהל מולם.

איתן כבל: מתי אדוני יכול לומר לנו שאנחנו יכולים לעלות לרכבת כאזרחים ויכולים לנסוע, להתרווח בנסיעה?

איתן כבל: עוד לא אמרתי שניתקע אחר כך בבנייני האומה, זה דיון אחר, זה לא החלק שלך, למרות שאני חושב שגם זה אמור להיות חלק מתפקידכם.

איתן כבל: זה מרוץ שליחים, אבל מרוץ שליחים צריך להיות מתואם.

שחר איילון: כפי שקבע השר, בסוכות אנחנו רוצים- - -

איתן כבל: אל תגיד "כפי שקבע השר".

איתן כבל: השר גם קבע שניסע כבר בפסח.

שחר איילון: אנחנו נעשה כל שביכולתנו כדי לעשות את הפתיחה.

שחר איילון: בעוד חודשיים, כפי שאמרת, תקבל דיווח איפה אנחנו נמצאים.

שחר איילון: אני מעריך שבעוד חודשיים נתחיל כבר את נסיעות ההרצה.

איתן כבל: אני רק רוצה לומר ששום דבר לא יבוא על חשבון בטיחות, בשום פנים ואופן לא.

איתן כבל: זה דבר שאנחנו לא נקבל רק בשביל גזירת סרט.

איתן כבל: שוב אני רוצה לומר, היו כמה אנשים שאמרו לי את זה: אי אפשר לקחת משר התחבורה את עשייתו – גם לא אנחנו שיושבים כאן – את אשר הוא עשה בשנים האלה למען התחבורה בישראל, אבל דווקא העשייה שלו מראה כמה עוד נדרש לעשות, וזה גם חלק מן העניין.

איתן כבל: תודה רבה לכם.

איתן כבל: הישיבה נעולה.